Psalam 85
Horovođi. Potomaka Korejevih. Psalam.
1 Ti si, Gospode, blagonaklon zemlji svojoj;
Jakovu si sreću povratio;
2 svom narodu krivicu oprostio,
sve njihove grehe si pokrio.
Sela
3 Svu si srdžbu svoju utihnuo
i zgasnuo jaru svoga gneva.
4 Obnovi nas, Bože našega spasenja
i ne budi na nas više gnevan.
5 Hoćeš li doveka da se gneviš na nas,
srdžbu svoju da preneseš
s naraštaja na naraštaj?
6 Nećeš li nam opet doći i oživeti nas,
pa da ti se raduje tvoj narod?
7 Milost svoju pokaži nam, o, Gospode!
Svoje nam spasenje ti podari!
8 Poslušaću šta god da mi Gospod Bog objavi.
Jer, on najavljuje mir narodu svome,
svojim vernima;
alʼ na ludost nek se ne vraćaju.
9 Zaista je njegovo spasenje blizu bogobojaznima,
kad će slava našu zemlju da nastani.
10 Sreću se milost i istina,
pravda i mir ljube se!
11 Iz zemlje istina buja,
a pravda s nebesa dole gleda.
12 Još će Gospod dobra dati,
našoj zemlji daće njenog roda.
13 Pravda pred njim ide
i stazu sprema po koracima njegovim.