Psalam 4
Horovođi, uz žičane instrumente. Davidov psalam.
1 Odgovori kad te zovnem, Bože, moja pravdo,
u mojoj teskobi, daj mi da odahnem,
smiluj mi se, počuj mi molitvu.
2 Dokle će, o, ljudski sinovi,
slava moja biti u sramoti?
Dokle ćete voleti ispraznost,
dokle ćete ići za prevarom?
Sela
3 Znajte, verne je Gospod odvojio za sebe,
Gospod sluša kad god ga pozovem.
4 Gnevite se, ali ne grešite,
na postelji srcem razmišljajte, utihnite.
Sela
5 Prinesite žrtve pravedne,
u Gospoda se uzdajte.
6 Mnogi kažu: „Ko će nam pokazati sreću?“
Obasjaj nas, Gospode, svetlom svoga lica!
7 Ti si mi veseljem ispunio srce,
više ga ima od njihovog žita,
i od mladoga vina njihovog.
8 Ja spokojno ležem,
spokojno i spavam,
jer ti sam, Gospode,
daješ mi spokoja.
Sela