4
1 Gospodari, postupajte prema svojim robovima pravedno i pravično, znajući da i vi imate Gospodara na nebu.
2 Budite postojani u molitvi, bdite u molitvi sa zahvaljivanjem. 3 Molite se takođe za nas da nam Bog otvori vrata za propovedanje njegove reči o Hristovoj tajni, zbog koje sam u tamnici, 4 da je objavim jasno, propovedajući kako valja. 5 Ophodite se mudro prema onima koji su u svetu; iskoristite vreme. 6 Vaša reč neka je uvek ljubazna, solju začinjena, da svakome odgovorite kako valja.
Završni pozdravi
7 A o meni će vas obavestiti Tihik, dragi brat, verni služitelj i sluga koji zajedno sa mnom radi za Gospoda. 8 Njega sam poslao upravo da biste saznali novosti o nama, te da vas obodri. 9 S njim sam poslao i Onisima, vernog i voljenog brata, koji je vaš zemljak. Oni će vas obavestiti o svemu što se ovde događa.
10 Pozdravlja vas Aristarh, koji je zajedno sa mnom u tamnici, i Marko, rođak Varnavin. Ako dođe k vama, lepo ga primite, po uputstvima koje smo vam dali. 11 Pozdravlja vas i Isus, zvani „Just“. Ova trojica su jedini Jevreji koji zajedno sa mnom objavljuju Carstvo Božije. Oni su bili moja uteha. 12 Pozdravlja vas vaš zemljak Epafras, sluga Hrista Isusa, koji se uvek bori za vas u molitvama da vas Bog učvrsti, da budete zreli i potpuno uvereni u ono što Bog hoće. 13 Ja sam svedok koliko se trudio za vas i za one u Laodikiji, kao i za one u Jerapolju. 14 Pozdravlja vas još i voljeni lekar Luka i Dimas. 15 A vi pozdravite braću u Laodikiji, i Nimfu sa crkvom koja se okuplja u njenoj kući.
16 Kada se ova poslanica pročita među vama, postarajte se da se ona pročita i u crkvi u Laodikiji, a vi pročitajte poslanicu iz Laodikije.
17 Arhipu recite: „Gledaj da dovršiš službu koju ti je Gospod poverio.“
18 Ja, Pavle, pišem ovaj pozdrav svojom rukom. Sećajte se mojih okova! Milost Božija s vama!