16
Isusovo vaskrsenje
1 Kad je prošla subota, Marija Magdalena, i Marija, majka Jakovljeva, i Saloma, kupiše mirise da bi otišle i pomazale Isusovo telo. 2 A u nedelju, rano ujutro, čim je izašlo sunce, dođoše do groba, 3 pa rekoše jedna drugoj: „Ko će nam otkotrljati kamen s vrata groba?“
4 Kada su pogledale, videle su da je kamen već otkotrljan. A kamen je bio veoma veliki. 5 Ušavši u grob, ugledale su nekog mladića obučenog u belu odeću, kako sedi s desne strane. Žene pretrnuše.
6 Ali on im reče: „Ne bojte se! Vi tražite Isusa Nazarećanina koga su razapeli. On nije ovde, vaskrsao je. Evo, ovo je mesto gde je bio položen. 7 Nego, idite i recite njegovim učenicima i Petru da on ide pred vama u Galileju; onde ćete ga videti, baš kao što vam je rekao.“ 8 One izađoše iz groba i pobegoše, jer su bile van sebe od straha. Nikome nisu ništa rekle, jer su bile uplašene.
Isus se javlja Mariji iz Magdale
9 Rano u nedelju, kada je Isus vaskrsao, javio se prvo Mariji iz Magdale, iz koje je bio isterao sedam zlih duhova. 10 Ona je otišla i rekla to onima koji su nekad bili sa njim, a sada su tugovali i oplakivali ga. 11 Kad su čuli da je živ i da ga je ona videla, nisu poverovali.
Isus se javlja dvojici učenika na putu
12 Posle toga, Isus se javi u drugom obličju dvojici učenika na putu prema selu. 13 Oni odu, te jave ostalima, ali ni njima nisu verovali.
Isus se javlja učenicima među kojima je i Toma
14 Kasnije se javio i Jedanaestorici, dok su bili na obedu. Ukorio ih je zbog njihovog neverovanja i tvrdoglavosti, zato što nisu poverovali onima koji su ga videli vaskrslog.
Veliko poslanje
15 Onda im reče: „Idite po svemu svetu i objavite Radosnu vest svim ljudima. 16 Ko poveruje i krsti se, biće spasen, a ko ne poveruje, biće osuđen. 17 Ovo su znaci koji će pratiti one koji veruju: u moje ime izgoniće zle duhove; govoriće novim jezicima; 18 zmije će podizati rukama, a ako popiju što smrtonosno, neće im naškoditi; polagaće ruke na bolesnike i oni će ozdravljati.“
Isusovo vaznesenje
19 Kad je sve to izrekao, Gospod Isus je bio vaznet na nebo, gde je seo Bogu s desne strane. 20 A oni su otišli i propovedali svuda. Gospod im je pomagao i preko njih potvrđivao svoju reč znacima koji su je pratili.