Psalam 114
1 Kada je iz Egipta izašao Izrailj,
dom Jakovljev iz naroda tuđinskog jezika,
2 Juda je postao njegovo Svetilište
i Izrailj carstvo njegovo.
3 Videlo to more, pa ustuknu,
a i Jordan poteče unazad.
4 Ko ovnovi poskakaše gore
i brežuljci poput jaganjaca.
5 More, što si uteklo?
Jordane, što si unazad potekao?
6 Gore, što skačete ko ovnovi
i vi, brežuljci, poput jaganjaca?
7 Pred Gospodom potresi se, zemljo,
pred Jakovljevim Bogom;
8 što pretvara stenu u jezero,
kremen-kamen u svoj izvor vode.