8
Korpa letnjeg voća
1 Ovo mi je pokazao Gospod Bog. Gle, korpa letnjeg voća. 2 Kazao mi je: „Amose, šta vidiš?“
Odgovorio sam: „Korpu letnjeg voća.“
Gospod uzvrati: „Mom narodu, Izrailju, došao je kraj* i ja više neću da mu popuštam.
3 Na taj dan će lelek biti hramska pesma – govori Gospod Bog – posvuda će biti razbacani mnogi leševi. Tiše samo!
4 Čujte ovo, o, vi što gazite ubogoga
i satirete ponizne u zemlji!
5 Govorite:
’Kada će se završiti mladina
da prodajemo žito,
i subota, da otvorimo žitnice;
da zakidamo na meri,
varamo na tegovima
i podvaljujemo nepoštenim terazijama;
6 da za srebro kupujemo siromaha
i ubogog za sandale,
da prodajemo žitne trice.’“
7 Gospod se zakleo ponosom Jakovljevim: „Doveka zaboraviti neću sva njihova dela.
8 Zar se zemlja zbog toga neće zadrmati
i zakukati svako živi na njoj?
Podiće se na njoj sve poput Nila,
nabujaće i opašće
kao Nil egipatski.
9 I toga dana ću dati da sunce zađe u podne,
i doneću zemlji pomrčinu u po bela dana
– govori Gospod.
10 Okrenuću vaše svetkovine u žalopojku
i sve pesme vaše u naricaljku.
Sva ću bedra vaša obući u kostret
i oćelaviću svaku glavu.
Učiniću žalopojku kao za jedincem
i kraj toga kao dan gorčine.
11 Gle, dolaze dani – govori Gospod Bog –
kada ću poslati glad na zemlju.
Ali ne glad za hlebom, ne žeđ za vodom,
već za slušanjem reči Gospodnjih!
12 Tumaraće od mora do mora
i od severa do istoka.
Lutaće s jednog kraja na drugi,
tražiće reč Gospodnju i neće je naći.
13 Toga će dana
od žeđi smalaksati
lepe devojke i mladići,
14 oni koji se zaklinju idolom Samarije
i govore: ’Živ bio tvoj bog, o, Dane!
Živ bio put u Vir-Saveju!’
I onda će pasti i više se neće dići.“
* 8:2 Igra reči, jer imenice kraj i letnje voće na jevrejskom zvuče gotovo isto.