31
Protiv Egipta
1 Teško onima koji silaze u Egipat po pomoć,
i nadu u konje polažu,
i u kola se uzdaju mnoga,
i u konjanike vrlo jake,
a ne gledaju s pouzdanjem u Svetitelja Izrailjeva,
a ne traže Gospoda.
2 Ipak, on je mudar i navaliće zlo,
i neće preinačiti što je rekao,
te će ustati protiv doma zlikovačkog
i protiv pomoći od prestupnika.
3 Egipćanin je čovek, on nije Bog;
konji njegovi su meso, oni nisu duh.
Kada Gospod ispruži ruku svoju,
posrnuće onaj koji pomaže
i pašće onaj kome on pomaže
– svi zajedno će propasti.
Gospod se bori protiv Asirije
4 Evo, Gospod mi je ovako rekao:
„Kao što lav ili lavić
nad plenom svojim reži,
i onda kad na njega poviče pastira mnoštvo,
on se ne plaši od glasova njihovih,
niti on strepi od graje njihove –
tako će Gospod nad vojskama
sići da se bori
za goru Sion, za uzvišenje njeno.
5 Kako ptica krilima,
tako će Gospod nad vojskama Jerusalim zaklanjati,
zaklon biti, izbaviti,
poštedeti i spasti.“
6 Vratite se onome protiv koga ste se duboko pobunili, sinovi Izrailjevi. 7 Ta, u onaj dan će svako prezreti idole svoje srebrne i zlatne, likove svoje rezane, što ih sebi ruke vaše na greh načiniše.
8 „Asirac će pasti od mača što nije od ljudi,
prožderaće ga mač što nije od čoveka.
On će od mača bežati,
a mladići njegovi će biti pod nasiljem.
9 Užasnut, ostaviće svoju tvrđavu;
njegovi glavari će se prestraviti pod zastavom –
tako je rekao Gospod,
njegova je vatra na Sionu,
i njegova je peć u Jerusalimu.“