4
1 Zaklinjem te pred Bogom i Hristom Isusom, koji će suditi živima i mrtvima, i njegovim dolaskom, i njegovim Carstvom: 2 propovedaj reč, ustraj i kad je zgoda i kad je nezgoda, opomeni, ukori i ohrabri s puno strpljenja i pouke. 3 Jer, doći će vreme kada ljudi neće podnositi zdravo učenje, nego će shodno svojim željama okupljati oko sebe učitelje da im golicaju uši, 4 te odbijati da slušaju istinu okrećući se bajkama. 5 A ti budi trezven u svemu, podnesi patnju, izvrši dužnost propovednika Radosne vesti, dovrši potpuno svoju službu.
6 Jer ja se već izlivam kao žrtva izlivnica, i vreme mog odlaska se primaklo. 7 Dobru sam bitku izborio, trku sam dovršio, veru sam sačuvao. 8 Osim toga, već mi je pripravljen venac pravednosti, kojim će me nagraditi Gospod, pravedni sudija, i ne samo mene, nego i sve one koji s ljubavlju čeznu da se on pojavi.
Lična uputstva
9 Potrudi se da mi dođeš brzo. 10 Dimas me je, naime, napustio, jer mu je omileo ovaj svet, pa je otišao u Solun. Kriskent je otišao u Galatiju, Tit u Dalmaciju; 11 samo je Luka ostao kod mene. Marka povedi sa sobom, jer mi je koristan u službi. 12 Tihika sam poslao u Efes. 13 Kad dođeš, donesi mi ogrtač koji sam ostavio u Troadi kod Karpa, i knjige, naročito pergamente.
14 Aleksandar kovač naneo mi je mnogo zla. Vratiće mu Gospod po njegovim delima. 15 Čuvaj ga se, jer se veoma protivio našim rečima.
16 Prilikom moje prve odbrane, niko se nije našao uz mene, nego su me svi napustili. Neka im se to ne uračuna! 17 Ali Gospod je bio uz mene i osnažio me, da bi se preko mene poruka u celosti objavila i da bi je svi narodi čuli. Tako sam se izbavio iz lavljih čeljusti. 18 Gospod će me izbaviti od svih zlih dela i bezbedno me dovesti u svoje nebesko Carstvo. Njemu neka je slava od sad i doveka, amin.
Pozdravi i blagoslov
19 Pozdravi Priskilu i Akilu i Onisiforov dom.
20 Erast je ostao u Korintu, a Trofima sam ostavio u Militu jer je bio bolestan. 21 Potrudi se da dođeš pre zime.
Pozdravljaju te Evul, Pud, Lin, Klaudije, i sva braća.
22 Neka je Gospod sa tvojim duhom. Milost s vama!