30
Obnova Izrailja
1 Reč koja je Jeremiji došla od Gospoda: 2 „Ovako kaže Gospod, Bog Izrailja: ’Zapiši sebi u knjigu sve reči koje ti objavljujem. 3 Jer, evo, dolaze dani – govori Gospod – kada ću da vratim iz izgnanstva moj narod, Izrailj i Judu. Gospod kaže: dovešću ih u zemlju koju sam dao njihovim precima i oni će je zaposesti.’“
4 A ovo je poruka koju je Gospod objavio Izrailju i Judi: 5 „Ovako kaže Gospod:
’Čuli ste strašne, grozne vapaje,
a mira nema!’
6 Raspitajte se i razmotrite:
Da li muškarac rađa?
Pa kako onda vidim da se svako muško
drži za bedra, kao porodilja,
da su svima lica izobličena od bledila!
7 Jao! Velik će biti taj dan
i nema takvog.
Biće to vreme nevolje za Jakova,
ali i od nje će biti spasen.
8 I toga dana – govori Gospod nad vojskama –
slomiću mu jaram s vrata,
pokidaću mu okove
i neće više služiti tuđincima.
9 Služiće Gospodu, svome Bogu,
i svome caru Davidu
koga ću im podignuti.
10 A ti se ne plaši, slugo moj Jakove
– govori Gospod –
ne strahuj, Izrailju, jer te ja spasavam izdaleka;
iz zemlje njihovog izgnanstva vraćam tvoje potomke.
I Jakov će se vratiti, biće spokojan
i siguran jer ga niko neće plašiti.
11 Jer sam ja s tobom
– govori Gospod – da te spasem.
Ja ću da istrebim sve narode
gde sam te rasejao,
ali tebe neću da istrebim.
Tebe ću pravedno da pokaram
i neću te ostaviti nekažnjenog.
12 Jer ovako kaže Gospod:
’Prelom je tvoj neizlečiv
i teška je tvoja rana!
13 Niko te ne brani
i za tvoju ranu nema leka
što ti zdravlje nosi!
14 Svi ljubavnici tvoji su te zaboravili
i nije ih briga;
jer sam te oborio naletom neprijatelja
i kaznom okrutnoga
zbog tvojih velikih krivica
i mnogih greha tvojih.
15 Zašto plačeš zbog svog loma?
Bol je tvoj neizlečiv
zbog tvojih velikih krivica i mnogih tvojih greha.
A sve to ja sam ti učinio.
16 I zato će biti progutani svi ti što tebe gutaju.
Svi tvoji neprijatelji, baš svi će otići u ropstvo.
Oni koji te pljačkaju biće opljačkani,
a one koji te plene u plen ću da pretvorim.
17 Jer ti ja zdravlje donosim
i lečim te od svih rana
– govori Gospod.
Jer, zvali su te ’Oterana’,
’Sion za koji nikog više nije briga.’
18 Ovako kaže Gospod:
’Evo, vratiću izgnane Jakovljevih šatora
i smilovaću se na njihova prebivališta!
Obnoviću grad na njegovim ruševinama
i dvor će da počiva gde mu je i mesto.
19 Iz njih će se čuti zahvaljivanje
i povik radosnih.
Umnožiću ih
i neće biti neznatni;
učiniću ih časnim
i poniženi neće biti.
20 Njihove će dece biti kao nekad davno,
a njihova će zajednica preda mnom biti osnovana.
I ja ću da kaznim sve njihove tlačitelje.
21 Od njega će poteći vladar njihov,
njihov će vođa od svojih izaći.
Ja ću ga privući i on će mi pristupiti.
Jer, ko je taj što bi srcem
i pomislio da mi drugačije pristupi
– govori Gospod.
22 I vi ćete biti meni narod
a ja vama biću Bog.“
23 Evo vihora gneva Gospodnjeg!
Kovitla vihor nad glavom zlikovaca,
baš kovitla.
24 Gospodnji usplamteli gnev neće uminuti
dok ne ispuni
i dok ne uradi po naumima svog srca.
A to ćete shvatiti
u poslednjim danima.