7
Mudrost
1 Bolje je dobro ime od dobrog mirisnog ulja
i dan smrti od dana rođenja.
2 Bolje je ići u kuću ožalošćenih
nego u kuću gde je gozba,
jer je to kraj svakom čoveku.
Neka to srcem svojim prigrli ko živi.
3 Od smeha je strepnja bolja
jer je u tužnom licu milina srcu.
4 Srce mudrih ljudi je u kući ožalošćenih,
a srce bezumnika u kući gde je gozba.
5 Bolje je slušati prekor mudrog
nego kad neko sluša pesmu bezumnika.
6 Naime, smeh bezumnika
je poput praskanja trnovog granja pod loncem,
ali i to je prolazno.
7 Nasilje i mudrog čini ludim,
a u mitu srce ogrezne.
8 Kraj neke stvari je bolji od njenog početka
i dugotrpeljivost od bahatosti.
9 Ne nagli duhom do jarosti,
jer jarost počiva u nedrima bezumnika.
10 Ne pitaj: „Zašto su dani koji su prošli bolji od dana koji su došli?“,
jer takvo pitanje nije mudro.
11 Mudrost je dobra kao i nasledstvo
i na korist je onima koje sunce obasjava.
12 Jer je u mudrosti zaklon
kao što je u novcu zaklon,
ali je prednost poznavanja mudrosti u tome
što čuva život mudrih.
13 Razmisli o delu Božijem:
ko je to kadar da ispravi
ono što on iskrivi?
14 U danu dobrih stvari i ti dobar budi,
a u danu loših stvari razmisli o ovom:
Bog je načinio oboje s razlogom,
da čovek ne zna šta će biti nakon njega.
15 Baš sam svašta video u danima svoje prolaznosti:
pravednika koji strada u svojoj pravednosti
i nepravednika koji istrajava u svojoj nepravednosti.
16 Ne budi preterano pravedan
i ne čini sebe premudrim.
Zašto bi se upropastio?
17 Ne budi preterano zao
i ne budi lud.
Zašto bi umro kad ti vreme nije?
18 Dobro je da se držiš ovog saveta,
a i prethodni ne ispuštaj iz ruke.
Jer ko se boji Boga spasava se od svega.
19 Mudrost mudrome pruža više snage
nego desetorici vladara što su u gradu.
20 Stvarno, nema na zemlji pravednog čoveka
koji čini dobro i ne greši.
21 Elem, ne mari za priče što ih ljudi pričaju,
da ne bi čuo kako te tvoj sluga kune.
22 Jer, srce tvoje zna
da si često i ti kleo druge.
23 I sve sam to iskušao mudrošću, pa rekoh:
„Biću mudar!“
Ali, to je bilo daleko od mene.
24 Šta god da se zbiva je daleko i preduboko.
Ko će to da dokuči?
25 Tako sam srcem nastojao da saznam,
da istražim, da nađem mudrost i smisao,
da otkrijem glupost nepravde
i ludost bezumlja.
26 I otkrio sam da je žena,
koja je kao zamka i čije je srce mreža,
od smrti gorča
i da su joj ruke kao lanci.
Bogougodnik od nje beži
dok grešnika ona hvata.
27 Gle, to sam otkrio – govori propovednik –
dok sam stvari po stvari tražio smisao,
28 za kojim istrajno tragam dušom
i ne nalazim ga:
od njih hiljadu čoveka jednog sam našao,
ali ženu među svim ovima našao nisam.
29 Eto, jedno sam otkrio:
Bog je ljude stvorio čestitima,
ali oni kojekakve spletke traže.