Psalam 55
Horovođi, uz žičane instrumente. Davidova poučna pesma.
1 Poslušaj, Bože, molitvu moju;
od moje se molbe ne sakrivaj.
2 Dobro me počuj i usliši me.
Nespokojan sam i smeten u žalopojci svojoj;
3 od glasa protivnika,
zbog pritiska zlikovca,
jer navališe na mene nevolju
i u gnevu zamrzeše me.
4 U meni je srce moje ustreptalo
i smrtni užas na mene je pao.
5 Strah i strepnja došli su na mene,
jeza me je ophrvala.
6 Govorim: „Ko će mi dati krila golubice?
Ja bih da odletim i skrasim se.
7 Baš daleko ja bih odleteo,
skrasio se u pustinji.
Sela
8 Pohitaću u sklonište svoje,
zbog vetra što kovitla i zbog oluje.“
9 Smeti ih, Gospode,
jezik im rascepi;
jer vidim nasilje
i sukob u gradu.
10 Dan i noć zidine mu obilaze,
u njemu su zloba i stradanje.
11 U njemu je razaranje,
s trgova mu ne nestaju tlačenje i prevara.
12 Jer nije neprijatelj taj koji me vređa –
ja bih to pretrpeo;
ni onaj što me mrzi nije taj koji mi čini šta veliko –
od njega bih se ja sakrio;
13 već ti – čovek meni ravan –
prijatelj moj bliski koji me poznaje;
14 sa kim sam se rado savetovao,
u Dom Božiji išao u mnoštvu.
15 Smrt neka ih zaskoči;
u Svet mrtvih neka živi odu,
jer je zlo tamo gde borave,
u njima samima.
16 Ja ću Boga da zazovem
i Gospod će da me spase.
17 Jadaću se, uzdisaću uveče, ujutro i u podne;
i on moj glas čuće.
18 Otkupiće u miru dušu moju
iz boja protiv mene,
jer je mnogo onih
što mi se protive.
19 Čuće Bog,
poniziće ih onaj što stoluje od davnina;
Sela
one što se ne menjaju
i koji se Boga ne boje.
20 Svoju ruku diže na one s kojima je u miru,
svoj savez raskida.
21 Usta su mu meka kao maslo,
a rat mu je u srcu;
reči su mu od ulja mekše,
a ipak su mačevi isukani.
22 Na Gospoda tovar svoj prebaci
i on će te podržati;
pravedniku neće dati
nikad da se zatetura.
23 A ti ćeš ih, Bože, oboriti u ždrelo, u jamu;
krvoloci i varalice ni polovinu svojih dana doživeti neće.
A ja se u tebe uzdam.