25
Uputstva za građenje svetog Šatora
1 Gospod reče Mojsiju: 2 „Reci Izrailjcima da mi prikupe prilog. Primajte prilog od svakog čoveka koji od srca daje prilog za mene.
3 Ovo je prilog koji ćete primati od njih:
zlato, srebro, bronzu;
4 ljubičastu, skerletnu i tamno crvenu tkaninu, fini lan i kostret;
5 ovnujske kože obojene u crveno, fine kože;
bagremovo drvo;
6 ulje za svetlo,
začine za ulje pomazanja i miomirisni kad;
7 oniks i drugo drago kamenje za ukivanje u oplećak i naprsnik.
8 Zatim mi sagradite Svetilište, pa ću se nastaniti među njima. 9 Napravi ovo Prebivalište i sve posuđe za njega tačno prema nacrtu koji ću ti pokazati.
Kovčeg saveza
10 Oni neka naprave Kovčeg od bagremovog drveta; dva i po lakta dug, lakat i po širok i lakat i po visok*. 11 Obloži ga čistim zlatom, iznutra i spolja, i načini oko njega zlatan venac. 12 Zatim izlij četiri zlatna koluta i prikuj ih na njegove četiri strane; dva koluta na jednu stranu i dva koluta na drugu. 13 Onda načini drške od bagremovog drveta i obloži ih zlatom. 14 Provuci ih kroz kolutove s obe strane Kovčega da se Kovčeg nosi o njima. 15 Drške neka ostanu u kolutima na Kovčegu; neka se iz njih ne izvlače. 16 U Kovčeg stavi Svedočanstvo koje ću ti dati.
Poklopac
17 Poklopac za Kovčeg napravi od čistog zlata. Neka bude dug dva i po lakta i širok lakat i po†. 18 Zatim napravi dva heruvima od kovanog zlata. Prikuj ih na oba kraja poklopca; 19 jednog heruvima na jedan kraj, a drugog heruvima na drugi kraj poklopca. Pričvrsti ih na obe strane poklopca, tako da s njim čine jednu celinu. 20 Heruvimi neka imaju podignuta krila prema gore, tako da zaklanjaju poklopac. Neka stoje licem okrenuti jedan prema drugome, tako da im lica budu okrenuta prema poklopcu. 21 Poklopac stavi na Kovčeg, a u Kovčeg stavi Svedočanstvo koje ću ti dati. 22 Sastajaću se s tobom kod poklopca, između dva heruvima što su na Kovčegu svedočanstva, i tamo ti saopštavati sve zapovesti za Izrailjce.
Sto za posvećene hlebove
23 Napravi sto od bagremovog drveta. Neka bude dva lakta dug, jedan lakat širok i jedan i po lakat visok‡. 24 Obloži ga čistim zlatom, i obrubi ga zlatnim pojasom. 25 Napravi mu i dlan§ široki okvir oko njega, i obrubi ga zlatnim pojasom. 26 Zatim mu napravi četiri zlatna koluta i postavi ih na njegova četiri nožna ugla. 27 Kolutovi neka budu pod okvirom da drže drške za nošenje stola. 28 Drške napravi od bagremovog drveta i obloži ih zlatom. O njima će se nositi sto. 29 Napravi za njega: tanjire, čaše, vrčeve i pehare za izlivanje prinosa. Napravi ih od čistog zlata. 30 Na sto postavljaj hleb da stalno bude preda mnom.
Svećnjak
31 Svećnjak napravi od čistog zlata. Njegovo postolje, stalak, čašice, pupoljke i latice – iskuj iz jednog komada. 32 Neka se grana u šest krakova: tri kraka s jedne strane stalka i tri kraka s druge strane stalka. 33 Na jednom kraku neka budu tri čašice u obliku bademovog cveta, svaka s pupoljcima i laticama. Na drugom kraku neka takođe budu tri čašice u obliku bademovog cveta, svaka s pupoljcima i laticama. Tako neka bude sa svih šest krakova koji izbijaju iz svećnjaka. 34 Sâm svećnjak neka ima četiri čašice u obliku bademovog cveta, svaka s pupoljcima i laticama. 35 Jedan pupoljak neka bude ispod prva dva kraka, drugi pupoljak ispod druga dva kraka, i treći pupoljak ispod poslednja dva kraka. Tako neka bude za svih šest krakova koji izbijaju iz svećnjaka. 36 Pupoljci i krakovi neka čine jednu celinu sa svećnjakom. Sve to neka bude iskovano od jednog komada čistog zlata.
37 Napravi i sedam svetiljki i postavi ih da osvetljavaju prostor ispred njega. 38 Mašice i pepeljare napravi od čistog zlata. 39 Za sve posuđe neka se upotrebi jedan talant* čistog zlata. 40 Gledaj da napraviš to prema nacrtu koji ti je pokazan na gori.
* 25:10 Oko 1,25 m dug, oko 75 cm širok i visok. † 25:17 Oko 1,25 m dug i oko 75 cm širok. ‡ 25:23 Oko 1 m dug, 50 cm širok i 75 cm visok. § 25:25 Oko 7,5 cm. * 25:39 Oko 34 kg.