7
Upozorenje protiv preljubnice
1 Sine moj, drži se mojih reči
i zapovesti mojih, u sebi ih čuvaj.
2 Moje zapovesti čuvaj i živećeš,
pouku moju ko zenicu svoga oka.
3 Veži ih oko prstiju svojih,
upiši ih na ploču srca!
4 Mudrosti kaži „Sestro moja!“
i „rođenom“ pronicljivost zovi;
5 da te čuvaju od žene tuđinke,
od preljubnice slatkorečive.
6 Elem, na prozoru kuće svoje,
kroz rešetke gledao sam,
7 posmatrao sam lakoverne
i među mladićima zapazio bezumnoga momka.
8 Prolazio je ulicom, pored njenog ugla
i išao prema njenoj kući,
9 potkraj dana, kad je sumrak,
usred noći i pomrčine.
10 I gle, presrete ga žena u odeći bludnice
i prevejanog srca;
11 napadna, jogunasta,
noge je u kući ne drže;
12 sad je na ulici, sad je na trgu,
na svakom ugla vreba u zasedi.
13 I zgrabi ga, poljubi ga bez stida na licu
i reče mu:
14 „Imam kući meso žrtava mira,
jer sam danas ispunila zavete svoje.
15 Zato sam izašla da te sretnem,
baš tebe da tražim.
I našla sam te.
16 Svoj sam krevet ukrasila zastorima,
šarenim lanom iz Egipta;
17 smirnom, alojom i cimetom
ležaj sam namirisala.
18 Dođi! Do jutra se opijajmo ljubavlju svojom.
Hajde da se nauživamo u ljubavi!
19 Jer muž nije u kući svojoj,
na daleki put je otišao;
20 sa sobom je poneo kesu s novcem
i neće doći kući do dana punog meseca.“
21 Tako ga je namamila svojom uverljivom pričom,
nagovorila ga svojim zavodljivim usnama.
22 I on je odmah krenuo za njom,
kao vo na klanje išao je
i kao bezumnik okovan za kaznu;
23 dok mu strela ne probode jetru,
kao ptica što u zamku srlja
on i ne zna da tu glavu gubi.
24 Zato me poslušajte, sinovi,
i pazite na ono što vam govorim!
25 Neka ti srce ne zastrani na puteve njene
i ne lutaj po njenim stazama.
26 Jer mnoge smrtno ranjene je oborila
i nema broja ljudima koje je pobila.
27 Kuća je njena na putevima za Svet mrtvih,
a oni silaze u odaje smrti.