3
Crkvi u Sardu
1 Anđelu crkve u Sardu napiši:
’Ovo govori onaj koji ima sedam Božijih duhova i sedam zvezda.
Znam tvoja dela. Nazivaju te živim, a u stvari si mrtav! 2 Probudi se i učvrsti ostale koji su na umoru. Nisam, naime, našao da su tvoja dela savršena pred mojim Bogom. 3 Seti se onoga što si primio i čuo. Drži se toga i pokaj se. A ako ne budeš budan, doći ću kao lopov, pa nećeš znati u koji ću čas doći k tebi.
4 Ipak, imaš nekoliko njih u Sardu koji nisu okaljali svoju odeću; oni će hoditi sa mnom obučeni u belo, jer su dostojni. 5 Pobednika ću obući u belu odeždu i neću izbrisati njegovo ime iz Knjige života, nego ću izjaviti da mi pripada pred mojim Ocem i pred njegovim anđelima.
6 Ko ima uši, neka sluša šta Duh govori crkvama!’
Crkvi u Filadelfiji
7 Anđelu crkve u Filadelfiji napiši:
’Ovo govori Sveti, Istiniti, koji ima ključ Davidov. Što on otvori, niko ne može da zatvori, i što zatvori, niko ne može da otvori.
8 Znam tvoja dela. Evo, otvorio sam vrata pred tobom koja niko ne može da zatvori. Jer, premda imaš malo sile, ipak si održao moje učenje i nisi se odrekao moga imena. 9 Evo, dovešću neke iz Satanine sinagoge koji za sebe govore da su Jevreji, a u stvari lažu, jer to nisu. Ja ću učiniti da dođu k tebi i da se poklone pred tvojim nogama, pa će razumeti da te volim. 10 A pošto si postojano održao što sam ti zapovedio, sačuvaću te od časa iskušenja koji će doći na sav svet, da iskuša stanovnike zemlje.
11 Evo, dolazim uskoro. Drži čvrsto ono što imaš, da niko ne uzme tvoj venac! 12 Pobednika ću učiniti stubom u hramu svoga Boga, te nikada neće izaći iz njega. Napisaću na njemu ime svoga Boga i ime grada Boga svoga, novog Jerusalima, koji silazi sa neba od mog Boga, i moje novo ime.
13 Ko ima uši, neka sluša šta Duh govori crkvama!’
Crkvi u Laodikiji
14 Anđelu crkve u Laodikiji napiši:
’Ovo govori Amin, Verni i Istiniti svedok, uzrok svemu što je Bog stvorio.
15 Znam tvoja dela. Ti nisi ni hladan ni vruć. Da si bar hladan ili vruć! 16 Ali pošto si mlak, ni vruć ni hladan, izbljuvaću te iz svojih usta. 17 Ti, naime, govoriš: „Bogat sam i prebogat; ništa mi ne treba!“, a ne znaš da si jadan i bedan, siromašan, slep i go. 18 Zato ti savetujem da kupiš od mene zlata žeženog da se obogatiš, i belu odeću da se obučeš, da se ne pokaže tvoja golotinja, pa da se osramotiš, i lekovitu mast da namažeš oči, te da progledaš.
19 Ja korim i kažnjavam one koje volim. Stoga, budi revnostan i pokaj se. 20 Evo, stojim pred vratima i kucam; ko čuje moj glas i otvori vrata, ući ću k njemu i večerati s njim, i on sa mnom.
21 Pobedniku ću dati da sedne sa mnom na moj presto, kao što sam i ja pobedio i seo sa svojim Ocem na njegov presto.
22 Ko ima uši, neka sluša šta Duh govori crkvama!’“