Psalam 36
Horovođi. Sluge Gospodnjeg Davida.
1 Prestup progovara iz srca opakog,
za strah Božiji oči mu ne znaju.
2 Jer on laska sebi
i očima svojim ne nalazi svoju krivicu da bi je mrzeo.
3 Zlobne su i zavodljive reči njegovih usta,
prestao je da pokazuje mudrost, da čini dobro.
4 On zlobu smišlja na postelji svojoj,
predao se putu nevaljalom,
zla se ne odriče.
5 O, Gospode, milost ti je do nebesa,
a vernost ti je do oblaka.
6 Pravednost je tvoja poput gore Božije,
a tvoja je pravda dubina golema.
Ti, Gospode, čuvaš i ljude i zveri.
7 Kako je skupocena milost tvoja, Bože,
potomci ljudi u senci krila tvojih utočište nalaze.
8 Site se izobiljem tvoga Doma,
napajaš ih rekom tvojih dobara.
9 Jer u tebi je vrelo života,
u tvom svetlu mi vidimo svetlo.
10 Milost svoju pruži onima koji te poznaju,
i pravednost svoju onima srca čestitoga.
11 Noga ponosita nek mi ne prilazi,
ruka zlikovaca nek me ne protera.
12 Eno, padoše oni koji rade zlobno,
srušeni su i dići se neće moći.