48
Gospod – gospodar budućnosti
1 „Slušaj ovo, dome Jakovljev,
koji se nazivate imenom Izrailjevim
i koji ste izašli iz voda Judinih,
koji se zaklinjete imenom Gospodnjim,
spominjete Boga Izrailjeva
ne u istini i ne u pravednosti.
2 Jer po Svetom Gradu vi se nazivate
i na Boga Izrailjeva vi se oslanjate,
njegovo je ime: Gospod nad vojskama.
3 Od početka, od davnina obaveštavam,
iz mojih usta je izašlo
i objaviću što se čini iznenada,
i to se zbilo.
4 Iako sam znao da si tvrdokoran,
i da je vrat tvoj žila gvozdena,
i da je čelo tvoje bronza;
5 ipak sam ti već onda najavio,
obavestio te pre nego se zbude;
da ne rekneš:
’Moj kip to učini,
i moj lik rezani i moj lik liveni to zapovediše.’
6 Čuo si, pogledaj sve to.
Zar nećete objavljivati?
I novo ćeš od sada slušati od mene,
tajanstveno, što znao nisi.
7 Sada je stvoreno,
a nije od ranije i pre ovog dana,
što ni čuo nisi; da ne rekneš:
’Gle, to sam već znao.’
8 Niti si čuo, niti si znao,
niti se uši tvoje od pre otvoriše.
Ta, znao sam da ćeš izneveriti
i da su te nazvali otpadnikom čim si se rodio.
9 Zbog imena svojega sputavam gnev svoj,
i zbog časti svoje uzdržavam se prema tebi,
inače bih te istrebio.
10 Evo, pretopiću te, ali ne kao srebro;
pročišćavam te u topionici nevoljničkoj.
11 Zbog sebe, zbog sebe ću učiniti.
Zar da se bogohuli?
I slavu svoju drugom dati neću.“
Gospod blagovesti svog miljenika
12 „Čuj mene, Jakove,
i Izrailju, koga sam pozvao:
Ja jesam,
ja sam Prvi, ja sam i Poslednji.
13 Ruka je moja i zemlju utemeljila,
a desnica moja nebesa je rasprostrla,
kad ja njih pozovem,
skupa će se postrojiti.
14 Skupite se svi i poslušajte:
Ko je od njih to najavio?
Onaj koga Gospod voli
volju njegovu će učiniti nad Vavilonom
i nad potomstvom njegovim, Haldejcima.
15 Ja, ja sam rekao,
njega sam pozvao,
njega vodio,
i njegov put unapredio.
16 Pristupite mi i poslušajte ovo:
Nisam vam od početka u tajnosti govorio,
i bio sam tamo kad se to događalo.
A sad me šalje Gospodar Gospod
i Duh njegov.“
Šta će biti sa Izrailjem?
17 Govori Gospod, Otkupitelj tvoj,
Svetitelj Izrailjev:
„Ja, Gospod Bog tvoj,
učim te na dobrobit,
upućujem te kojim ćeš putem ići.
18 O, da si se pokorio mojim zapovestima,
mir bi tvoj bio kao reka,
i pravednost tvoja kao talasi morski.
19 Potomstva bi tvojeg bilo kao peska,
a poroda tvoga kao njegovih zrnaca.
Ne bi se zatrlo i ne bi se izbrisalo
ime njegovo pred licem mojim.“
Pesma o izlasku iz Vavilona
20 Izađite iz Vavilona!
Bežite iz Haldeje!
Glasom uskliktalim blagoslovite;
ovo objavljujte;
to razglasite do kraja zemlje.
Govorite: „Otkupio je Gospod svog slugu Jakova!“
21 I nisu bili žedni dok su išli pustošima,
vodu im je iz stene natočio,
i stenu je rascepio
i voda je potekla.
22 „Nema mira!
– govori Gospod opakima.