27
1 I dođe mi reč Gospodnja: 2 „Sine čovečiji, zapevaj tužbalicu o Tiru! 3 Reci Tiru:
’O, ti što stoluješ na vratima morskim,
što trguješ s narodima na mnogim ostrvima,
Govori Gospod Bog: o, Tire, ti reče:
„Ja sam savršenstvo lepote!“
4 Granice tvoje u srcu su mora,
savršena tvoja lepota tvojih je zidara delo.
5 Od čempresa senirskih
sve su ti daske načinili,
s Livana kedar uzeše,
da ti jarbol načine,
6 od hrastova vasanskih,
vesla su ti napravili,
a palubu od borova s kitimskih ostrva;
slonovu kost u nju su umetnuli.
7 Jedro ti je bilo od lana vezenog, egipatskog,
a zastori od grimiza i skerleta s ostrva eliskih.
8 Meštani Sidona i Arvada bili su ti veslači,
mudraci tvoji, Tire, bili su ti kormilari.
9 Starešine gevalske i mudraci njegovi
pukotine su tvoje popravljali;
sve lađe na moru i posada njihova
dolazili su da od tebe robu kupuju.
10 Ljudi iz Persije, Luda i Futa,
tvoji su bili ratnici.
O tvoje su zidove štitove i šlemove kačili,
i kitili te sjajem.
11 Arvađani i vojska tvoja na tvojim zidovima,
kule su tvoje Gamaditi čuvali unaokolo.
Štitove su svoje kačili na tvoje zidove
da doteraju tvoju lepotu.
12 Tarsis je trgovao s tobom; zbog tvog silnog bogatstva svakojakog plaćao je tvoju robu srebrom i gvožđem, kalajem i olovom.
13 Javan, Tuval i Meseh su trgovali s tobom razmenjujući roblje i bronzano posuđe za tvoju robu.
14 Oni iz doma Togarminog razmenjivali su konje, jahaće konje i mazge za tvoju robu.
15 Sinovi Dedanovi su trgovali s tobom. I mnoga su ostrva trgovala za tebe; donosili su ti kao naknadu slonovu kost i ebonovo drvo.
16 Aram je trgovao s tobom zbog obilja tvojih proizvoda; plaćali su za tvoju robu malahitima, skerletom, vezenim platnom i finim lanom, koralima i rubinima.
17 Juda i zemlja Izrailjeva su trgovali s tobom; plaćali su za tvoju robu pšenicom iz Minita, brašnom, medom, uljem i melemom.
18 Damask je, zbog obilja tvojih proizvoda svake vrste, trgovao s tobom helvonskim vinom i vunom iz Sahara. 19 Dan i Javan iz Uzala za tvoju su robu davali obrađeno gvožđe, kasiju i trsku.
20 Dedan je trgovao s tobom s jahačkim prostirkama.
21 Arabljani i svi knezovi kedarski trgovali su s tobom i plaćali ti jaganjcima, ovnovima i jarcima.
22 Trgovci iz Save i Regme su trgovali s tobom. Za tvoju robu plaćali su najboljim začinima svake vrste, svakojakim draguljima i zlatom.
23 Haran, Kana, Eden, savski trgovci, Asirija i Hilmad, su trgovali s tobom. 24 Trgovali su s tobom na tvojoj pijaci u zamenu za najbolje ruho od vezene purpurne tkanine, i raznobojne tepihe od čvrsto upletenih niti.
25 Tarsiske lađe prevozile su tvoju robu. Bio si pun i veoma natovaren na morskoj pučini. 26 Tvoji veslači su te izveli na pučinu, ali istočni vetar te je razbio usred mora. 27 Tvoje bogatstvo, tvoja roba, tvoji moreplovci, tvoji mornari, kormilari i majstori za tvoje pukotine, tvoji trgovci, svi ratnici u tebi, i svi koji su na palubi, pašće u morske dubine u dan tvoga pada. 28 Kad se začuje vapaj tvojih kormilara zatrešće se obala. 29 Tada će svi veslači, mornari i svi morski kormilari napustiti svoje lađe i iskrcati se na zemlju. 30 Oni će podići svoj glas i gorko zavapiti nad tobom. Prašinom će posuti svoju glavu i valjati se u pepelu, 31 obrijaće glavu za tobom, pripasaće kostret, pa će, ogorčene duše, plakati za tobom i gorko naricati.
32 Zakukaće i zapevati naricaljku nad tobom:
„Ko je kao Tir
ućutkan usred mora?“
33 Kad su ti robu dovozili s mora,
njom si sitio mnoge narode;
obiljem blaga i robom svojom,
ti si bogatio careve zemaljske.
34 A sada te more razbi u vodi dubokoj,
roba tvoja propade, i sav narod u tebi.
35 Svi su žitelji ostrvski zapanjeni nad tobom;
careve im podilazi jeza, od straha im se lice grči.
36 Trgovci naroda zvižde nad tobom;
postao si ruglo
i više te neće biti.’“