16
Pomoć za hrišćane u Judeji
1 Što se tiče priloga za svete, učinite onako kako sam naredio i galatijskim crkvama. 2 Svakog prvog dana u nedelji neka svako od vas odvaja na stranu i štedi koliko može, da se novac ne bi sakupljao kad ja dođem. 3 A kad dođem, poslaću s preporukama one koje vi odaberete da odnesu vaš dar u Jerusalim. 4 Ako se nađe za shodno da ja idem, oni mogu da mi se pridruže.
Pavlovi planovi
5 Vas ću, pak, posetiti kad prođem kroz Makedoniju, budući da putujem preko Makedonije. 6 Moguće je da ću se i zadržati kod vas, pa čak i prezimiti, da me otpratite kud god pođem. 7 Ne želim, naime, da vas vidim samo u prolazu, nego se nadam da ću neko vreme provesti kod vas, ako Gospod dopusti. 8 U Efesu ću ostati do Pedesetnice, 9 jer su mi se otvorila velika vrata za uspešan rad, iako imam mnogo protivnika.
10 Ako Timotej dođe, gledajte da se ne oseća nelagodno sa vama, jer i on obavlja službu za Gospoda kao i ja. 11 Niko, dakle, da ga ne prezre. Ispratite ga u miru da dođe k meni, jer ga očekujem sa braćom.
12 Što se tiče brata Apolosa, mnogo sam ga molio da dođe k vama sa drugom braćom, ali on nije bio voljan da dođe sad. Ipak, doći će kad mu se ukaže prilika.
13 Budite budni, stojte u veri, držite se muški, budite jaki! 14 Sve što činite neka bude u ljubavi.
15 Vi znate za Stefaninu porodicu, da su oni prvi obraćenici u Ahaji i da su služili potrebama Božijeg naroda. Molim vas, braćo, 16 da se stavite pod vodstvo takvih kao što su oni i svakog ko sa njima sarađuje i radi. 17 Radujem se Stefaninom, Fortunatovom i Ahaikovom povratku, jer su mi oni nadoknadili vaše odsustvo. 18 Oni su, naime, umirili moj duh i vaš. Odajte priznanje takvima.
19 Pozdravljaju vas crkve u Maloj Aziji. Mnogo vas pozdravljaju u Gospodu Akila i Priskila sa crkvom koja se okuplja u njihovom domu. 20 Pozdravljaju vas sva braća. Pozdravite jedni druge svetim poljupcem. 21 Ja, Pavle, pišem pozdrav svojom rukom. 22 Ako ko ne voli Gospoda, neka bude proklet. Marana ta!*
23 Milost Gospoda Isusa neka je sa vama.
24 Moja ljubav je sa svima vama u Hristu Isusu. Amin.
* 16:22 Prevedeno sa aramejskog, Dođi, Gospode naš!