2
Mir neuzdrmani
1 Viđenje Isaije sina Amocova za Judu i Jerusalim.
2 Dogodiće se u poslednje dane
i gora Doma Gospodnjeg
biće postavljena vrh gora,
i uzvišena iznad bregova.
Svi puci prema njoj će se sticati.
3 Mnogi narodi će hodati i govoriti:
„Hajde, popnimo se na goru Gospodnju,
u Dom Boga Jakovljeva,
te da nas on nauči putevima svojim,
i da mi hodamo stazama njegovim.“
Jer će poučenje izaći sa Siona,
i reč Gospodnja iz Jerusalima.
4 Pa će on biti sudija među pucima,
i on će biti merodavan za narode mnoge;
te će oni mačeve prekovati u raonike,
a koplja u srpove.
Neće više narod protiv naroda podizati mačeve,
niti će se više učiti ratovanju.
5 Dome Jakovljev, hajdemo,
u svetlosti Gospodnjoj da hodamo!
Dolazak Gospodnji
6 Ta, ti si napustio svoj narod,
dom Jakovljev.
Zato što su puni vračanja sa istoka
i gatara kao Filistejci,
i deci tuđinaca oni se umiljavaju.
7 Njegova zemlja je srebra i zlata puna,
i riznicama njegovim nema broja;
njegova zemlja je konja puna,
i kolima njegovim nema broja.
8 Njegova je zemlja idola puna,
i pred delom ruku svojih oni ničice padaju,
pred onim što prsti njihovi načiniše.
9 Ipak, čovek će se saviti,
i muž će se poniziti,
a ti im nećeš oprostiti.
10 Uđi u stenu, sakrij se u prašinu
pred strahom Gospodnjim,
pred sjajem veličanstva njegova.
11 Oholi čovekov pogled biće skrhan
i bahatost ljudska ponižena.
Gospod će biti uzvišen, on jedini – u dan onaj.
12 Jer biće to dan Gospoda nad vojskama
protiv svih ponositih i nadmenih,
protiv svih što se uzvisiše
da ih on obori;
13 protiv svih kedrova livanskih, visokih i uzdignutih,
i protiv svih hrastova vasanskih,
14 i protiv svih gora visokih,
i svih bregova uzdignutih;
15 i protiv svake kule visoke,
i protiv svih zidina utvrđenih;
16 protiv svega brodovlja tarsiskog,
i protiv svih brodova raskošnih.
17 Oholost ljudska biće skršena,
i nadmenost ljudska ponižena.
Gospod će biti uzvišen,
on jedini – u dan onaj,
18 a idoli će nestati potpuno.
19 Neka uđu u pećine stenovite,
i u zemunice u prašini,
pred strahom Gospodnjim,
pred sjajem veličanstva njegova,
kad ustane da potrese zemlju.
20 U dan onaj čovek će pobacati
svoje idole srebrne i svoje idole zlatne,
što su ih njemu načinili,
da se klanja ničice
krticama i slepim miševima.
21 Ulaziće u pećinske šupljine
i u raspukline u stenama
pred strahom Gospodnjim,
pred sjajem veličanstva njegova,
kad ustane da potrese zemlju.
22 Čuvajte se, dakle, od čoveka!
On dah ima u nozdrvama.
Ta, šta on vredi?