Poslanica Kološanima
1
1 Od Pavla, apostola Hrista Isusa po Božijoj volji, i brata Timoteja, 2 svetoj i vernoj braći u Hristu u Kolosima: milost vam i mir od Boga, Oca našega.
Pavle zahvaljuje Bogu za Kološane
3 Uvek zahvaljujemo Bogu, Ocu našega Gospoda Isusa Hrista, kad god se molimo za vas. 4 Jer čuli smo o vašoj veri u Hrista Isusa, i o ljubavi koju imate prema svim svetima, 5 zbog nade koja vas očekuje na nebesima. O ovoj nadi ste čuli ranije kada vam je objavljena poruka o istini, Radosna vest. 6 Ta vest donosi rod i uzrasta među svim ljudima do kojih dolazi, kao što je došla i do vas, od dana kad ste čuli i razumeli istinu o Božijoj milosti, 7 koju ste naučili od Epafrasa, našeg voljenog saradnika. On je verni sluga Hristov koji radi za našu dobrobit. 8 On nas je i obavestio o vašoj ljubavi u Duhu.
9 Zato mi, od dana kad smo to čuli, ne prestajemo da se molimo za vas, tražeći od Boga da vas ispuni poznanjem njegove volje u svoj mudrosti i razumevanju duhovnih stvari. 10 Tada ćete moći da živite dostojno Gospoda, i da mu u svemu ugodite, rađajući svaku vrstu dobrih dela i rastući u poznanju Boga. 11 Stoga, neka vas Bog osnaži svakom snagom koja dolazi od njegove slavne sile, da bi sve mogli da izdržite strpljivo. S radošću 12 zahvaljujte Ocu koji vas je osposobio da učestvujete u onome što je Bog pripremio za svete u Carstvu svetlosti. 13 On nas je izbavio iz vlasti tame i premestio nas u Carstvo svoga ljubljenog Sina, 14 u kome imamo otkupljenje, oproštenje greha.
15 On je slika nevidljivoga Boga,
on je Prvenac, Vladar nad svim stvorenjem.
16 Jer po njemu je stvoreno sve
što je na nebu i na zemlji,
bilo vidljivo ili nevidljivo,
bilo prestoli, ili gospodstva,
bilo glavarstva ili vlasti;
sve je stvoreno njegovim posredstvom i za njega.
17 On postoji pre svih stvari
i po njemu sve ima svoje postojanje.
18 On je i glava tela, Crkve;
on je Početak;
on je Prvenac iz mrtvih ustao,
da bi u svemu bio prvi.
19 Jer se Bogu svidelo da u njemu nastani
svu svoju puninu,
20 te da njegovim posredstvom
pomiri sa sobom sve,
bilo na zemlji, bilo na nebu,
stvorivši mir njegovom krvlju prolivenom na krstu.
21 Nekada ste i vi bili otuđeni od Boga i u neprijateljstvu sa njim, čineći zlo mišlju i delom. 22 Ali sada vas je Bog izmirio smrću Hristovog ljudskog tela, da bi vas doveo pred sebe svete, bez mane i besprekorne. 23 Samo morate ostati utemeljeni i čvrsti u veri, nepoljuljani u nadi koju ste stekli čuvši Radosnu vest. Toj Radosnoj vesti, koja je propovedana svakome na svetu, postao sam služitelj ja, Pavle.
Pavlova apostolska služba i poruka
24 Sada se radujem što trpim za vas, jer time na svom telu dovršavam stradanja koja mi još valja podneti, kao što je i Hristos podneo stradanja za svoje telo, Crkvu. 25 Ja sam postao njen sluga po Božijoj uredbi koja mi je poverena radi vas, a to je da u potpunosti objavim njegovu poruku. 26 Ta poruka je bila tajna sakrivena od pređašnjih vekova i pokolenja, ali je sada otkrivena njegovim svetima. 27 Njima je Bog hteo da obznani koliko je bogatstvo njegove slave, to jest, da obznani njegovu tajnu za sve narode. Ta tajna je: Hristos u vama je nada učešća u Božijoj slavi!
28 Njega mi navešćujemo, opominjući i učeći svakog čoveka sa svom mudrošću, da bi svakoga doveli do zrelosti u Hristu. 29 Za to se trudim i borim, oslanjajući se na njegovu snagu koja u meni silno deluje.