8
1 Ko je poput mudrog čoveka?
Ko poznaje značenje stvari?
Mudrost čoveku obasjava lice
i tvrdoću mu lica omekšava.
Poslušnost caru
2 Kažem ti: carevu zapovest izvrši zbog zaveta pred Bogom. 3 Ne žuri da od njega odeš i ne pristaj na zlu stvar, jer on čini šta god poželi. 4 Naime, njegova reč je vrhovna i ko će da mu kaže: „Šta to radiš?“
5 Ko god sluša njegovu zapovest neće doživeti zlo,
a mudro srce zna i pravo vreme i način.
6 Jer za sve postoji pravo vreme i način,
makar nevolja velika pritiska čoveka.
7 Tek, on ne zna šta će da se zbude,
i ko da mu kaže kad će se šta desiti?
8 Nema čoveka koji vlada vetrom,
koji vetar zauzdava.
Niko ne vlada danom smrti,
od boja nema poštede,
a nepravda ne spasava
onog nad kim vlada.
9 Sve to sam video i srcem razmišljao o svemu što se radi pod kapom nebeskom. Nekada čovek vlada čovekom na njegovu štetu. 10 A video sam i zlobnike, već sahranjene, kako dolaze i odlaze sa svetog mesta. Zaboravili su ih u gradu gde su tako radili. A i to je prolazno.
11 Zato što ih kazna za zlo ne stiže odmah, ljudi su srcem rešeni da čine zlo. 12 Makar da grešnik i stotinu puta učini zlo, pa opet dugo živi, ja znam da će bogobojaznima biti dobro jer se boje Boga. 13 A zlobniku neće biti dobro, neće mu se produžiti dani što su poput senke, jer se Boga ne boji.
14 I ovo je prolaznost koja se dešava na zemlji: ima pravednika kojima se dešava po delima nepravednika, a ima nepravednika kojima se dešava po delima pravednika. Ali, kažem, i to je prolazno. 15 Tako sam hvalio uživanje, jer za čoveka nema boljeg pod kapom nebeskom nego da jede i pije, da srećan bude; to da ga prati u trudu njegovom kroz dane života njegovog, koji mu je Bog dao pod kapom nebeskom.
16 Zato sam se srcem predao da upoznam mudrost, da vidim dostignuća što su na zemlji ostvarena – iako zbog njih nekome ni noću ni danju san na oči ne dolazi – 17 razmislio sam o svim Božijim delima: čovek ne može da dokuči urađeno pod kapom nebeskom. On traga s trudom ali ne nalazi. Makar mudar tvrdio da je zna, ipak nije kadar da to dokuči.