18
1 Za željom svojom žudi samoživi čovek,
na mudrost se svaku iznervira.
2 Bezumnik ne uživa u razboritosti,
nego u razotkrivanju svoga srca.
3 Kada dođe zao čovek dolaze i prezir
i bruka sa sramotom.
4 Duboke su vode reči u ustima ljudskim
i vrelo mudrosti potok je nabujali.
5 Strašno je držati stranu nepravedniku
da bi pravedniku oduzeli pravdu.
6 U svađu srljaju usne bezumnika
i batine mu usta prizivaju.
7 Bezumnika ruše sopstvena usta
i usne mu život vrebaju.
8 Reči klevetnika su kao poslastice
što u stomak klize.
9 Ko je lenj u poslu svome
pobratim je velikom rasipniku.
10 Ime je Gospodnje moćna kula
u koju se na visinu sklanja pravednik.
11 Bogatstvo je bogatome poput utvrđenja,
poput zida visokoga u mašti njegovoj.
12 Srce se čoveka uznese pred propast,
a pre časti dolazi poniznost.
13 Budalast je i sramotan onaj
koji uzvraća reč pre nego je čuo.
14 S bolešću se svojom nosi duh u čoveku.
Ali ko se nosi s duhom utučenim?
15 Znanju teži srce promućurnog,
a i uho mudrog predano je njemu.
16 Čovek darom sebi put otvara
i on ga odvodi pred velike ljude.
17 U pravu je ko je prvi u svojoj parnici,
ali onda dođe njegov bližnji pa ga ispituje.
18 Žreb prekida razmirice
i neslogu među moćnicima.
19 Uvređeni brat je tvrđi od utvrđenog grada
i razmirice su kao rešetka tvrđave.
20 Plodom usta svojih siti čovek stomak svoj,
siti ga plodom usana svojih.
21 Jezik vlada i životom i smrću;
ko ga voli, ješće njegov plod.
22 Ko nađe ženu, našao je blago,
blagodat je dobio od Gospoda.
23 Molećivo siromah besedi,
a bogataš oštro odgovara.
24 Čovek s mnogo prijatelja može i da strada,
ali ima prijatelja prisnijih od brata.