42
Svete odaje i spoljašnji zid
1 Onda me je odveo u spoljašnje dvorište prema severu. Doveo me je u odaje koje su bile nasuprot odeljenog prostora i građevine na severu. 2 Dužina s prednje strane bila je stotinu lakata, a širina pedeset lakata*. 3 Nasuprot prostora od dvadeset lakata koji pripada unutrašnjem dvorištu, i nasuprot pločnika spoljašnjeg dvorišta, nalazio se hodnik ispred hodnika na tri sprata. 4 Nasuprot odaja bila je unutrašnja staza deset lakata dugačka i lakat† široka. Vrata su im gledala na sever. 5 Odaje na gornjem spratu su bile uže od odaja na donjem i srednjem spratu zgrade, zato što su hodnici zauzimali više prostora. 6 Naime, bile su na tri sprata, ali nisu imale stubove kao one odaje u dvorištima. Zato su gornje odaje bile uže od donjih i srednjih. 7 Spoljašnji zid, koji je bio uz odaje, i protezao se prema spoljašnjem dvorištu, ispred soba, bio je dugačak pedeset lakata‡, 8 jer su i odaje u spoljašnjem dvorištu bile pedeset lakata§. A onaj red odaja ispred glavne dvorane je bio dug stotinu lakata*. 9 Podno tih odaja je bio jedan ulaz, kojim se sa istoka ulazilo iz spoljašnjeg dvorišta.
10 S juga, po širini zida do odeljenog prostora i do građevine, bile su druge odaje. 11 Ispred njih je bila staza, baš kao i kod odaja na severnoj strani. Odaje su imale istu dužinu i širinu, i sve su imale iste izlaze i ista vrata, 12 kao izlazi odaja na južnoj strani. Na početku staze je bio ulaz, koji je bio ispred zaštitnog zida, kojim se može doći s istočne strane.
13 Onda mi je rekao: „Odaje na severnoj i južnoj strani nasuprot odeljenog prostora, to su posvećene odaje, gde jedu sveštenici koji prinose najsvetije žrtve Gospodu. Oni će tamo ostavljati najsvetije žrtve, žitne žrtve, žrtve za greh, žrtve za prestup, jer je to sveto mesto. 14 Kada sveštenici uđu, neka ne odlaze iz svetog mesta u spoljašnje dvorište, nego neka odlože odeću u kojoj služe, jer je sveta. Zatim neka obuku drugu odeću, pa neka pristupe mestima za običan svet.“
15 Kada je završio sa uzimanjem mera unutrašnjeg dela Doma, izveo me je na istočna vrata i izmerio svuda unaokolo.
16 Meračkom trskom je izmerio istočnu stranu: bilo je pet stotina lakata† unaokolo, meračkom trskom.
17 Onda je izmerio severnu stranu: bilo je pet stotina lakata unaokolo, meračkom trskom.
18 Izmerio je južnu stranu: bilo je pet stotina lakata, meračkom trskom.
19 Zatim se okrenuo na zapadnu stranu i izmerio: bilo je pet stotina lakata, meračkom trskom.
20 Onda je izmerio na sve četiri strane: zid je bio dugačak pet stotina lakata i pet stotina širok, da razdvaja sveto mesto od nesvetog.
* 42:2 Oko 50 m dužine i 25 m širine. † 42:4 Oko 5 m dužine i 50 cm širine. ‡ 42:7 Oko 25 m. § 42:8 Oko 25 m. * 42:8 Oko 50 m. † 42:16 Oko 250 m.