21
1 Posle ovoga se Isus ponovo ukazao učenicima na Tiverijadskom jezeru. Ovako se ukazao: 2 Bili su zajedno Simon Petar, Toma zvani „Blizanac“, Natanailo iz Kane Galilejske, dva sina Zavedejeva i još druga dva učenika. 3 Simon Petar im reče: „Idem da lovim ribu.“ Oni rekoše: „Idemo i mi s tobom.“ Otišli su i ukrcali se u brodić, ali te noći nisu ulovili ništa.
4 U osvit zore, Isus je stao na obalu, ali učenici nisu znali da je to Isus.
5 Tada im Isus reče: „Deco, jeste li šta ulovili?“
Oni mu odgovoriše: „Nismo.“
6 Isus im reče: „Bacite mreže s desne strane brodića. Tamo ćete naći ribu.“ Oni bace mreže i ulove toliko ribe da nisu mogli da ih izvuku.
7 Onaj učenik koji je bio Isusov miljenik reče Petru: „To je Gospod.“ Kada je Simon Petar čuo da je to Gospod, ogrnuo se, jer je bio lagano obučen i skočio u jezero. 8 Ostali učenici su doplovili i izvukli mrežu s ribama. Oni, naime, nisu bili daleko od obale, svega stotinak metara*. 9 Kad su se iskrcali na kopno, videli su naloženu vatru i na njoj ribu i hleb.
10 Isus im reče: „Donesite i od riba koje ste sad ulovili.“ 11 Simon Petar uđe u čamac i izvuče na obalu mrežu punu velikih riba. Bilo ih je stotinu pedeset tri. Ipak, iako ih je bilo toliko, mreža se nije pokidala. 12 Isus im reče: „Dođite da doručkujete.“ Nijedan učenik nije se usudio da ga pita: „Ko si ti?“, jer su znali da je to Gospod. 13 Isus je zatim uzeo hleb i dao im ga, a tako i ribu. 14 To je bilo već treći put kako se Isus pokazao svojim učenicima od kako je ustao iz mrtvih.
Isus i Petar
15 Posle doručka, Isus upita Simona Petra: „Simone, sine Jovanov, da li me stvarno voliš više nego ovi?“
Petar odgovori: „Da, Gospode, ti znaš da te volim.“
Isus mu reče: „Napasaj moje jaganjce!“
16 Isus ga je i po drugi put pitao: „Simone, sine Jovanov, da li me stvarno voliš?“
Petar odgovori: „Da, Gospode, ti znaš da te volim.“
Isus mu reče: „Čuvaj moje ovce!“
17 Isus ga upita i po treći put: „Simone, sine Jovanov, voliš li me?“
Petar se rastuži što ga već treći put pita: „Voliš li me?“ On mu reče: „Gospode, ti sve znaš i znaš da te volim.“
Isus mu reče: „Napasaj moje ovce! 18 Zaista, zaista ti kažem: kad si bio mlađi, sam si se opasivao i išao kuda si hteo, ali kad ostariš, ti ćeš ispružiti svoje ruke, pa će te neko drugi svezati i voditi kuda ne želiš da ideš.“ 19 Isus je ovo rekao, naznačavajući kakvom će smrću Petar proslaviti Boga. Zatim mu je rekao: „Hajde za mnom!“
20 Uto se Petar okrenuo i opazio da za njima ide onaj učenik koji je bio Isusov miljenik, isti onaj koji se prilikom Poslednje večere naslonio na Isusove grudi i pitao ga: „Gospode, ko je tvoj izdajnik?“ 21 Kada ga je Petar opazio, rekao je Isusu: „Gospode, a šta sa njim?“
22 Isus mu odgovori: „Ako ja hoću da on ostane živ dok se ja ne vratim, zar je to tvoja briga? Ti samo sledi mene.“ 23 Od tada je među braćom počelo da se priča da taj učenik neće umreti. Međutim, Isus mu nije rekao da neće umreti, nego: „Ako ja hoću da on ostane živ dok se ne vratim, zar je to tvoja briga?“
24 Taj učenik je svedok ovim događajima. On je napisao sve ovo i znamo da je njegovo svedočanstvo istinito. 25 Ima još mnogo toga što je Isus učinio. Kada bi se sve to redom zapisalo, mislim da napisane knjige ne bi stale ni u ceo svet.
* 21:8 U izvornom tekstu, dve stotine lakata.