35
Propisi za subotu
1 Mojsije je okupio svu zajednicu Izrailjaca i rekao im: „Ovo je Gospod zapovedio da se čini: 2 Šest dana obavljaj sve svoje poslove, a sedmi dan neka vam bude sveta subota potpunog odmora Gospodu. Ko god bude radio na taj dan, neka se usmrti. 3 Ne palite vatru po vašim mestima na subotnji dan.“
Prilozi za Prebivalište
4 Mojsije reče celoj zajednici Izrailjaca: „Ovo je Gospod zapovedio: 5 izdvojte prilog za Gospoda. Svako u koga je široko srce neka da prilog za Gospoda: zlato, srebro i bronzu; 6 ljubičastu, skerletnu i tamno crvenu tkaninu, fini lan i kostret; 7 ovnujske kože obojene u crveno, fine kože i bagremovo drvo; 8 ulje za svetlo, začine za ulje pomazanja i miomirisni kad; 9 oniks i drugo drago kamenje za ukivanje u oplećak i naprsnik.
10 Ko god je vešt među vama neka dođe da napravi što je Gospod zapovedio: 11 Prebivalište – njegov Šator i pokrivač, kopče, daske, obruče, stubove i podnožja; 12 Kovčeg sa njegovim drškama, poklopac i pregradnu zavesu; 13 sto sa njegovim drškama i svim njegovim priborom; prinesene hlebove; 14 svećnjak za svetlo i sav njegov pribor, lampe i ulje za osvetljenje; 15 kadioni žrtvenik sa svojim drškama, ulje pomazanja i začine za kađenje; zastor za ulaz u Prebivalište; 16 žrtvenik za žrtve svespalnice sa bronzanom oplatom, drškama i svim njegovim priborom; umivaonik sa svojim postoljem; 17 zavese za dvorište sa stubovima i podnožjima, i zastor za dvorišni ulaz; 18 kočiće za Prebivalište i kočiće za dvorište sa njihovom užadi; 19 izvezene odežde za službu u Svetinji – posvećene odežde za sveštenika Arona i odežde za svešteničku službu njegovih sinova.“
20 Nakon toga je cela zajednica otišla od Mojsija. 21 Onda su došli svi koje je srce vuklo, svako darežljivog duha, pa su doneli prilog Gospodu za radove na Šatoru od sastanka, za njegovu službu i za posvećene odežde. 22 Došli su i muškarci i žene, svi darežljivog srca, i doneli broševe, naušnice, prstenje, narukvice, lančiće i razne predmete od zlata; svako od njih je doneo zlato kao posvetni dar za Gospoda. 23 I svako kod koga se našla ljubičasta, skerletna i tamno crvena tkanina, fini lan, kozja koža, uštavljene ovnujske kože, kože obojene u crveno ili fina koža, to je doneo. 24 Isto tako i svi koji su hteli da prinesu srebro ili bronzu donosili su to kao prinos Gospodu. Svi koji su imali bagremova drva donosili su ga za izradu svakovrsnih predmeta. 25 Sve žene vične predenju su donele što su isprele svojim rukama: ljubičastu, skerletnu i tamno crvenu tkaninu i fini lan. 26 Sve žene koje je srce poticalo, prele su kostret. 27 Knezovi su donosili oniks i drugo drago kamenje za umetanje u oplećak i naprsnik; 28 začine i ulje za svetlo, za pomazanje i za miomirisni kad. 29 Svi Izrailjci – svi ljudi i žene koje je srce poticalo da prilože što god za posao koji je Gospod preko Mojsija zapovedio da se uradi – donosili su dobrovoljni prilog Gospodu.
Graditelji Šatora
30 Mojsije reče Izrailjcima: „Vidite! Gospod je po imenu pozvao Veseleila, sina Urijinog, sina Orovog, iz plemena Judinog. 31 On ga je ispunio Duhom Božijim, i dao mu mudrost, pronicljivost i znanje za svaku vrstu veštine, 32 da vešto smišlja nacrte za izradu predmeta od zlata, srebra i bronze; 33 da reže i umeće kamenje; da rezbari drvo, i da radi svakovrsni umetnički posao. 34 Njemu i Elijavu, sinu Ahisamakovom, iz plemena Danovog, dao je sposobnost da poučavaju druge. 35 Obdario ih je umećem za izvođenje svakojakih radova: za rezbarenje, pravljenje nacrta, vezenje ljubičaste, skerletne i tamno crvene tkanine i finog lana, kao i za pletenje. Oni su vični svim poslovima i pravljenju nacrta.