14
1 Svaka mudra žena kući svoju kuću,
a bezumna je žena raskućuje rukama svojim.
2 Gospoda se boji ko čestito živi,
a prezire ga onaj ko pokvareno živi.
3 Bezumnikov govor je batina za leđa njegova,
a mudre čuvaju usta njihova.
4 Gde volova nema i jasle su čiste,
u snazi je vola obilje plodova.
5 Veran svedok ne govori laži,
a lažljivi svedok odiše lažima.
6 Podrugljivac mudrost traži i ne nalazi je,
a poučen čovek znanje pronalazi lako.
7 Idi od bezumnika,
od njega nećeš čuti pametne reči.
8 Mudrošću obazriv čovek shvata put svoj,
a bezumlje bezumnih je obmana.
9 Bezumnici se rugaju grehu,
a među čestitima je dobra volja.
10 Srcu je poznata gorčina njegova
i tuđinac ne deli njegovo veselje.
11 Kuća će zlobnika biti razorena,
a šator pravednika će procvetati.
12 Neki put pred čovekom kao da je prav,
ali završava na putevima smrti.
13 Srce boli i u smehu,
a i radost na svom kraju ponekad je žalost.
14 Svojih će se puteva nasititi otpadnik,
a i dobar čovek biće sit od svojih.
15 Lakoverni svačemu veruje,
a obazriv pazi na svoj korak.
16 Mudar se čovek boji greha, kloni ga se,
a nemudar je raspojasan, u sebe siguran.
17 Budalasto radi čovek koji brzo plane,
a i spletkaroš je omražen.
18 Lakovernim sleduje bezumlje,
a obazrivi se znanjem kite.
19 Pred dobrim će se ljudima zlobnici klanjati
i pokvarenjaci pred vratima pravednih.
20 I susedu svome mrzak je siromah,
a mnogo je onih što vole bogatoga.
21 Grešan je čovek što prezire bližnjeg svoga,
a blagosloven je onaj koji je naklonjen poniznima.
22 Ne zastranjuju li spletkaroši?
Milost i istina onima što dobro smišljaju.
23 Od svakog vrednoga rada dolazi zarada,
a od praznih priča samo oskudica.
24 Mudrima je kruna njihovo bogatstvo,
nemudrost je nemudrog glupava.
25 Istinoljubiv svedok spasava živote,
a lažljivi slaže čim zine.
26 U bogobojaznosti je pouzdanje jakom
i utočište deci njegovoj.
27 Vrelo je života bogobojaznost
i odvraća od smrtnih zamki.
28 Careva je slava u mnoštvu naroda,
a kad življa nema, tad vladar propada.
29 Ko se sporo srdi vrlo je razborit,
a ko brzo plane veliča bezumlje.
30 Zdravo srce – zdravo telo;
ljubomora – trulež u kostima.
31 Ko tlači ubogog sramoti mu Sazdatelja,
a slavi ga onaj što se ubogom smiluje.
32 Opaki će srušen biti opakošću svojom,
a pravednik i u smrti utočište ima.
33 Mudrost počiva u srcu razumnog čoveka,
čak je i u nutrini bezumnika obelodanjena.
34 Pravednost uzdiže narod,
a greh je sramota narodu.
35 Car poštuje slugu što čestito radi,
a gnevan je na onoga što radi sramotno.