37
Kovčeg saveza
1 Veseleilo je napravio Kovčeg od bagremovog drveta; dva i po lakta dug, lakat i po širok i lakat i po visok*. 2 Obložio ga je čistim zlatom iznutra i spolja, i napravio mu zlatan venac unaokolo. 3 Zatim je izlio za njega četiri koluta od zlata za sve njegove četiri strane; dva koluta na jednoj strani i dva koluta na drugoj strani. 4 Napravio je i drške od bagremovog drveta i obložio ih zlatom. 5 Drške je provukao kroz kolutove s obe strane Kovčega za nošenje Kovčega.
6 Onda je napravio poklopac za Kovčeg od čistog zlata; dva i po lakta dužine i lakat i po širine. 7 Napravio je dva heruvima od kovanog zlata, i prikovao ih na oba kraja poklopca; 8 jednog heruvima na jedan kraj, a drugog heruvima na drugi kraj poklopca. Heruvime je napravio tako da sa poklopcem čine jednu celinu. 9 Heruvimi su imali podignuta krila prema gore, tako da zaklanjaju poklopac. Bili su licem okrenuti jedan prema drugome, tako da su im lica bila okrenuta prema poklopcu.
Stolovi za posvećene hlebove
10 Zatim je napravio sto od bagremovog drveta; dva lakta dug, jedan lakat širok i jedan i po lakat visok†. 11 Obložio ga je čistim zlatom, i obrubio ga zlatnim pojasom. 12 Napravio mu je i dlan‡ široki okvir oko njega, i obrubio ga zlatnim pojasom. 13 Za sto je izlio četiri zlatna koluta i postavio ih na njegova četiri nožna ugla. 14 Kolutovi su bili pod okvirom da drže drške za nošenje stola. 15 Drške za nošenje stola je napravio od bagremovog drveta i obložio ih zlatom. 16 Onda je od čistog zlata napravio pribor za sto: tanjire, čaše, zdele, vrčeve i pehare za izlivanje prinosa.
Svećnjak
17 Svećnjak je napravio od čistog zlata. Njegovo postolje, stalak, čašice, pupoljci i latice bili su iskovani iz jednog komada. 18 Granao se u šest krakova: tri kraka s jedne strane stalka i tri kraka s druge strane stalka. 19 Na jednom kraku bile su tri čašice u obliku bademovog cveta, svaka s pupoljcima i laticama. Na drugom kraku su takođe bile tri čašice u obliku bademovog cveta, svaka s pupoljcima i laticama. Tako je bilo sa svih šest krakova koji izbijaju iz svećnjaka. 20 Na svećnjaku je bilo četiri čašice u obliku bademovog cveta, svaka s pupoljcima i laticama. 21 Jedan pupoljak je bio ispod prva dva kraka, drugi pupoljak ispod druga dva kraka, i treći pupoljak ispod poslednja dva kraka. Tako je bilo na svih šest krakova koji izbijaju iz svećnjaka. 22 Pupoljci i krakovi činili su jednu celinu sa svećnjakom; sve je bilo iskovano od jednog komada čistog zlata.
23 Napravio je, zatim, sedam svetiljki sa mašicama i pepeljarama od čistog zlata. 24 Svećnjak sa svim njegovim priborom je napravio od jednog talanta§ čistog zlata.
Kadioni žrtvenik
25 Zatim je napravio kadioni žrtvenik od bagremovog drveta, jedan lakat dug, jedan lakat širok – četvorouglastog oblika – i dva lakta visok*. Rogovi su mu bili napravljeni iz jednog dela s njim. 26 Obložio ga je čistim zlatom: njegovu gornju stranu, njegove strane unaokolo i njegove rogove, i obrubio ga zlatnim okvirom. 27 Na njemu je napravio po dva zlatna koluta ispod okvira na obe bočne strane, za drške kad se na njima nosi. 28 Drške je napravio od bagremovog drveta i obložio ih zlatom.
29 Onda je napravio sveto ulje za pomazanje i čisti miomirisni kad načinjen apotekarskom veštinom.
* 37:1 Oko 1,25 m dug i 75 cm širok i visok. Tolike su dimenzije i poklopca, navedene u šestom stihu. † 37:10 Oko 1 m dug, oko 50 cm širok i 75 cm visok. ‡ 37:12 Oko 7,5 cm. § 37:24 Oko 34 kg. * 37:25 Oko 50 cm dug i širok, i oko 1 m visok.