8
Isaija dobija sina
1 Rekao mi je Gospod: „Uzmi veliku ploču i na njoj napiši narodnim pismom: ’Brz na grabež – hitar na plen.’“ 2 Potom sam za overu zapisa uzeo pouzdane svedoke: sveštenika Uriju i Zahariju sina Jeverehijina. 3 Onda sam se približio proročici te je ona začela i rodila sina. Tada mi je Gospod rekao: „Nadeni mu ime ’Brz na grabež – hitar na plen’, 4 jer pre nego što dečak nauči ’tata’ i ’mama’, nosiće se pred cara asirskog bogatstvo iz Damaska i plen iz Samarije.“
Siloam i Eufrat
5 Opet mi Gospod uputi reč govoreći:
6 „Zato što ovaj narod odbacuje
spokojne tokove siloamskih voda,
a veseli se pred Resinom
i pred sinom Remalijinim,
7 gle, zato će Gospodar na vas navesti
vode s Eufrata, silne i velike –
cara asirskog i svu slavu njegovu –
i one će se izliti iz korita svoga
i preliće se preko svih obala;
8 provaliće u Judu, razliće se
i poplaviće je, popeće se do grla njezina,
i krila će raširiti svoja preko zemlje tvoje,
o, Emanuile!“
Bog je protiv zavojevača
9 Udružujte se na zlo, o, narodi, ali bićete smrvljeni!
Poslušajte vi, daljine zemaljske.
Opašite se,
i bićete smrvljeni.
Opašite se,
i bićete smrvljeni.
10 Smišljajte zaveru – biće uništena;
samo se vi dogovarajte – biće uzalud;
zato što je s nama Bog.
Spoticanje i posrtanje
11 Jer Gospod mi je ovako govorio kad me je rukom uhvatio i kad me je opomenuo da ne idem putem kojim ovaj narod ide. Rekao je:
12 „Ne zovite zaverom
sve što narod ovaj naziva zaverom;
ne bojte se čega se on boji
i neka u vama straha ne bude.
13 Gospod nad vojskama, neka vam svetinja bude on,
bojte se njega,
neka vas prožima strah od njega.
14 Svetilište biće on,
i kamen za spoticanje
i stena za posrtanje
obema dinastijama izrailjskim,
zamka i mreža
za sve stanovnike jerusalimske.
15 Mnogi će se od njih saplesti
i pašće i razbiće se,
zaplešće se i uhvatiće se.“
Svedočenje, otkrivenje, Zakon
16 Sačuvaj svedočenje,
zapečati Zakon među učenicima mojim.
17 Ja ću se pouzdati u Gospoda
koji je lice svoje sakrio od potomaka Jakovljevih, njemu se ja nadam.
18 Evo mene i dece koju mi je dao Gospod za znak i čudesa u Izrailju od Gospoda nad vojskama, koji boravi na gori Sion.
Tama prelazi u svetlo
19 A kad vam budu govorili: „Pitajte prizivače duhova i vidovnjake koji šapuću i mrmljaju…!“ Ne treba li narod da pita svog Boga, nego da se kod mrtvih raspituju za žive? 20 Uz Zakon i uz svedočenje! Ko ovo ne rekne, zoru neka ne dočeka. 21 Lutaće po njoj potlačen i gladan; kad izgladni razjariće se i psovaće svoga cara i Boga svojega, bude li lice prema gore okrenuo. 22 Bude li po zemlji poglédao, videće strahotu i tamu i mrak kako guši, i zagnatog u stravu.