Psalam 41
Za horovođu. Psalam Davidov.
1 Blago onom koji misli na siromaha,
Gospod ga izbavlja u dan nevolje.
2 Gospod ga čuva i drži u životu,
on će ga blagosloviti u zemlji,
neće ga izručiti želji dušmana njegovih.
3 Gospod će ga krepiti na postelji boli;
ti ćeš ga od bolesti oporaviti na ležaju.
4 Rekoh: „Gospode, smiluj mi se,
isceli mi dušu, jer sam ti zgrešio.“
5 Neprijatelji zlurado govore o meni:
„Kada će umreti? Kada će mu se ime zatrti?“
6 Kad mi ko u posetu dođe, govori koješta,
a u srcu skuplja pakost;
kad izađe onda javno kaže.
7 Zajedno protiv mene šapuću svi što me mrze,
nesreću mi predviđaju:
8 „Kobna ga je bolest udarila;
legao je i dići se više neće.“
9 Pa i bližnji moj kome sam verovao,
onaj koji sa mnom jede, okrenu se protiv mene.
10 A ti, Gospode, smiluj mi se,
podigni me, da im vratim milo za drago.
11 Po ovome znam da sam ti ugodan,
jer moj neprijatelj ne likuje nada mnom.
12 U mome me poštenju podrži,
pred svoje me lice postavi doveka.
13 Blagosloven da je Gospod, Bog Izrailjev,
od veka i do veka. Amin. Amin.