Psalam 84
Horovođi. Radosnica potomaka Korejevih. Psalam.
1 O, Gospode nad vojskama,
divno li je boravište tvoje!
2 Čezne mi i kopni duša
za dvorištem Gospodnjim!
Srce mi i telo kliču živom Bogu!
3 Kraj tvojih žrtvenika –
o, Gospode nad vojskama,
Care moj i Bože moj –
ptica dom svoj nađe
i lastavica gnezdo svoje,
u koje ptiće svoje stavi.
4 Kako su blaženi oni što borave u tvom Domu,
oni što te slave bez prestanka.
Sela
5 Kako je blažen čovek kome je u tebi snaga,
onaj čije srce želi k tebi da putuje.
6 Oni što prolaze suznom dolinom
čine je izvorom,
blagoslove joj rana kiša nosi.
7 Putuju, i sve su silniji,
dok se svako ne pokaže Bogu na Sionu.
8 O, Gospode, Bože nad vojskama, čuj molitvu moju!
Prigni uho, o, Jakovljev Bože!
9 Štit naš pogledaj, o, Bože,
i zapazi lice svog pomazanika.
10 Jer bolji je i jedan dan u tvojim dvorištima
nego hiljadu drugih;
bolje i da stojim na pragu Doma Boga moga,
nego da boravim u šatorima zloga.
11 Jer Gospod Bog je i sunce i štit,
Gospod daje i naklonost i čast.
Ne uzima dobro besprekornim ljudima.
12 O, Gospode nad vojskama,
blago svakom ko se u tebe pouzda!