2
Crkvi u Efesu
1 Anđelu crkve u Efesu napiši:
’Ovo govori onaj koji drži sedam zvezda u svojoj desnici i hoda među sedam zlatnih svećnjaka.
2 Znam tvoja dela, tvoj trud, i tvoju postojanost, te da ne možeš da podneseš zle ljude. Ti si iskušao one koji sebe nazivaju apostolima, a u stvari to nisu, i otkrio si da su lažljivci. 3 Znam i to da si postojan i da si mnogo podneo radi mene, a da nisi pokleknuo.
4 Ipak, imam nešto protiv tebe: izgubio si onu žarku ljubav koju si imao u početku. 5 Seti se, dakle, kakav si bio pre nego što si pao, pokaj se i čini dela koja si činio u početku. U protivnom, doći ću k tebi i ukloniću tvoj svećnjak s njegovog mesta, ako se ne pokaješ. 6 Ipak, ovo činiš dobro: mrziš dela nikolaita koja i ja mrzim.
7 Ko ima uši, neka sluša šta Duh govori crkvama! A pobedniku ću dati da jede plod od drveta života, koje je u Božijem raju.’
Crkvi u Smirni
8 Anđelu crkve u Smirni napiši:
’Ovo govori Prvi i Poslednji, koji je bio mrtav, ali je oživeo.
9 Znam tvoju nevolju i siromaštvo. Ipak, ti si bogat! Znam i za uvrede koje su ti naneli oni koji sebe nazivaju Jevrejima, ali to nisu; oni su Satanina sinagoga. 10 Ne boj se onoga što treba da pretrpiš. Evo, đavo će neke od vas baciti u tamnicu da vas kuša, i bićete deset dana u nevolji. Budi veran do smrti, pa ću ti dati venac života.
11 Ko ima uši, neka sluša šta Duh govori crkvama! Pobedniku druga smrt neće nauditi.’
Crkvi u Pergamu
12 Anđelu crkve u Pergamu napiši:
’Ovo govori onaj koji drži mač oštar sa obe strane.
13 Znam da živiš tamo gde je presto Satanin. Ipak, ti si mi veran i nisi se odrekao vere u mene ni u dane kada je moj verni svedok Antipa bio ubijen kod vas – gde Satana prebiva.
14 Ali imam nešto malo protiv tebe. Naime, imaš tamo neke koji drže učenje Valama, koji je poučio Valaka da navede na greh narod Izrailjev, da jedu hranu žrtvovanu idolima i da se odaju bludu. 15 Tako i ti imaš takve koji drže učenje nikolaita. 16 Pokaj se, dakle, jer ako nećeš, doći ću ti uskoro, pa ću zaratiti s njima mačem svojih usta.
17 Ko ima uši, neka sluša šta Duh govori crkvama! Pobedniku ću dati skrivenu manu i beli kamen. Na kamenu je upisano novo ime, koje ne zna niko sem onoga koji ga prima.’
Crkvi u Tijatiri
18 Anđelu crkve u Tijatiri napiši:
’Ovo govori Sin Božiji, koji ima oči kao užareni oganj, a noge kao blistava bronza.
19 Znam tvoja dela, tvoju ljubav, tvoju veru, tvoju službu i tvoju postojanost. Znam i da tvoja sadašnja dela nadmašuju ona pređašnja.
20 Ali imam nešto protiv tebe: dopuštaš, naime, ženi po imenu Jezavelja, koja sebe naziva proročicom, da uči i zavodi moje sluge da se odaju bludu i da jedu meso žrtvovano idolima. 21 Dao sam joj neko vreme da se pokaje, ali ona neće da se pokaje za svoje bludničenje. 22 Evo, baciću je na postelju, a one koji bludniče sa njom u veliku nevolju, ako se ne pokaju za svoja dela. 23 A njenu decu izručiću smrti, pa će sve crkve znati da sam ja onaj koji ispituje bubrege* i srca. Ja ću svakome od vas platiti.
24 A vama ostalima u Tijatiri, koji ne sledite ovo učenje i koji, po vašim rečima, niste upoznali satanske dubine, kažem: ne namećem vam dodatno breme. 25 Samo držite čvrsto ono što imate, dok ja ne dođem.
26 A pobedniku, onome koji do kraja čini što sam zapovedio, daću vlast nad narodima, 27 da vlada nad njima gvozdenim žezlom, i da ih razbija kao zemljano posuđe. 28 Tu vlast sam primio od svoga Oca. I još ću mu dati zvezdu Danicu.
29 Ko ima uši, neka sluša šta Duh govori crkvama!’
* 2:23 Bubrezi kao središte ljudskih osećanja, ljudske ličnosti.