Druga Petrova poslanica
1
1 Simon Petar, sluga i apostol Isusa Hrista, pozdravlja one koji su pravednošću našega Boga i Spasitelja Isusa Hrista, primili istu dragocenu veru kao i mi.
2 Milost vam i mir u izobilju poznanjem Boga i Isusa, Gospoda našega.
Život dostojan Božijeg poziva
3 Njegova božanska sila dala nam je sve što je potrebno za život u pobožnosti, kroz poznanje onoga koji nas je pozvao svojom slavom i dobrotom. 4 Time nam je darovao dragocena i velika obećanja da pomoću njih umaknemo pokvarenim željama koje vladaju u svetu, te postanemo učesnici u božanskoj prirodi.
5 Zato uložite sav trud da svoju veru udružite sa dobrotom, dobrotu sa znanjem, 6 znanje sa uzdržljivošću, uzdržljivost sa postojanošću, postojanost sa pobožnošću, 7 sa pobožnošću bratoljublje, a sa bratoljubljem ljubav. 8 Jer ako posedujete ove vrline i razvijate ih, nećete biti besposleni i neplodni u poznanju Gospoda našeg Isusa Hrista. 9 A ko tih vrlina nema, taj je slep i kratkovid, jer je zaboravio da je bio očišćen od svojih pređašnjih greha.
10 Zato, braćo, uložite truda da svojim životom potvrdite da vas je Bog pozvao i izabrao; ako tako činite, nikada nećete posrnuti. 11 Tako će vam se, naime, velikodušno obezbediti siguran ulazak u večno Carstvo Gospoda našega i Spasitelja Isusa Hrista.
12 Zato ću nastojati da vas uvek podsećam na sve to, iako vi to već znate i utvrđeni ste u istini koju ste primili. 13 Smatram ispravnim da vas, dok sam još u ovom telu, budim svojim podsećanjem. 14 Znam, naime, da ću ubrzo odložiti ovaj moj šator, kao što mi je to obznanio naš Gospod Isus Hristos. 15 Zato ću se neštedimice truditi da se vi i posle mog odlaska sećate ovih stvari.
Pouzdanost apostolskog svedočanstva
16 Jer, mi vam nismo obznanili silu i dolazak Gospoda našeg Isusa Hrista služeći se mudro smišljenim pričama, nego na osnovu toga što smo bili svedoci njegovog veličanstva. 17 Jer kada je primio čast i slavu od Boga Oca, začuo se glas Boga koji je veličanstven u svojoj slavi: „Ovo je Sin moj voljeni, koji mi je po volji!“ 18 Mi smo čuli da je taj glas došao s neba kad smo bili s njim na Svetoj gori.
19 Po tome znamo da je poruka proroka pouzdana. Dobro je što se te poruke pažljivo držite, kao svetiljke koja svetli u mraku, dok ne svane dan i zvezda Danica ne zasvetli u vašim srcima. 20 A pre svega znajte da se nijedno proroštvo Pisma ne može tumačiti samovoljno. 21 Naime, nijedno proroštvo nije poteklo od ljudske volje, nego su Duhom Svetim pokrenuti ljudi govorili od Boga.