22
Elifas
1 Tada je Elifas iz Temana uzvratio ovako:
2 „Zar je čovek od koristi Bogu?
Da li mu je mudrac od koristi?
3 Zar se Svemoćni raduje što si pravedan?
Je li mu na korist kad puteve svoje učiniš bez mane?
4 Prekoreva li te za bogobojaznost tvoju
i da li se sudi s tobom?
5 Nije li golema zloba tvoja?
Zar nema kraja krivicama tvojim?
6 A ti si braći svojoj bezrazložno zalog uzimao,
i sa njih si skidao haljine.
7 Iznemoglog vodom napojio nisi,
a ni gladnom hleba nisi dao.
8 Jeste, ti si čovek silan, zemljoposednik si,
uglednik što u njoj živi.
9 Tek, udovice si terao praznih ruku,
kršio si ruke siročadi.
10 I zato su oko tebe zamke,
nenadana strahota spopada te;
11 ili mrak, pa ne vidiš ništa,
silna te je voda potopila.
12 Nije li Bog visoko na nebesima?
Pogledaj povrh zvezda, kako su visoko!
13 A ti pitaš: ’Zna li šta Bog?
Da li sudi kroz tamu najgušću?
14 Oblaci su skrovište njegovo, pa ne vidi,
on korača po nebeskom svodu.’
15 Puta drevnog zar ćeš se držati,
onog što ga utabaše ljudi pokvareni;
16 oni što su odnešeni kad im vreme nije bilo,
kada im je temelje potopila reka?
17 Bogu su oni govorili: ’Prođi nas se!’
I: ’Šta će Svemoćni da nam radi?’
18 A on im je dobrima kuće prepunio.
Zato je od mene podaleko savet zlikovaca!
19 Videće to pravednici i radovaće se,
rugaće im se nedužni:
20 ’Dušmani će naši baš zbrisani biti,
obilje njihovo progutaće plamen!’
21 Izmiri se s Bogom, molim te,
i u miru budi, da na tebe dobro dođe.
22 Prihvati, molim te, pouku njegovih usta
i njegove reči u srce svoje stavi.
23 Vratiš li se Svemoćnome, obnovljen ćeš biti;
ukloniš li bezakonje iz šatora svoga,
24 odbaciš li zlato u prašinu
i ofirsko zlato po potočnom kamenju;
25 Svemoćni biće zlato tvoje,
najčistije srebro tvoje.
26 Tada ćeš se radovati Svemoćnome,
lice svoje podignućeš Bogu.
27 Molićeš se njemu i on će te čuti,
izvršićeš svoje zavete.
28 Ostvarićeš šta god da odlučiš,
svetlo će ti staze obasjati.
29 Kad ponize ljude, ti ćeš reći:
’Uzvisite ih!’, i Bog će tada da spase skrušene.
30 On će da izbavi i onoga što nedužan nije,
zbog čistoće ruku tvojih izbaviće njega.“