18
Širenje Davidovog carstva
1 Posle toga David je potukao Filistejce i pokorio ih, pa je od njih uzeo Gat sa njegovim selima.
2 Zatim je porazio Moavce, te su postali Davidovi podanici, pa su mu plaćali danak.
3 David je potukao i Adad-Ezera, cara Sove, prema Amatu, koji je izašao da utvrdi svoju vlast uz reku Eufrat. 4 David je od njega zarobio hiljadu bojnih kola, sedam hiljada konjanika i dvadeset hiljada pešaka. David je podrezao žile svim konjima, osim jedne stotine, koju je zadržao.
5 Aramejci iz Damaska dođu u pomoć Adad-Ezeru, sovskom caru, ali David pobi Aramejcima dvadeset dve hiljade ljudi. 6 David je, potom, postavio postaje u Aramu damaštanskom; Aramejci su postali Davidovi podanici, pa su mu donosili danak. Gospod je davao pobedu Davidu gde god je išao.
7 David je od Adad-Ezerovih slugu uzeo zlatne štitove i doneo ih u Jerusalim. 8 Iz Adad-Ezerovih gradova, Tivata i Huna, David je odneo ogromnu količinu bronze, od koje je Solomon napravio bronzano more, stubove i bronzano posuđe.
9 Kad je Toja, car amatski, čuo da je David potukao svu vojsku Adad-Ezera, cara sovskog, 10 poslao je svoga sina Adorama caru Davidu da ga pozdravi i da mu čestita što je zaratio protiv Adad-Ezera i porazio ga. Naime, Adad-Ezer je ratovao protiv Toje. Još je poslao i svakojake predmete od zlata, srebra i bronze.
11 I to je car David posvetio Gospodu, zajedno sa srebrom i zlatom koje je uzeo od svih naroda: od Edomaca, Moavaca, Amonaca, Filistejaca i Amaličana.
12 Serujin sin Avisaj je pobio osamnaest hiljada Edomaca u Slanoj dolini. 13 David je postavio vojne tabore po svoj Idumeji, tako da su svi Edomci postali Davidovi podanici. Gospod je davao pobedu Davidu gde god je išao.
Davidovi dvorani
14 David je vladao nad celim Izrailjem, sudeći i deleći pravdu celom svom narodu. 15 Joav, sin Serujin, bio je nad vojskom, a Josafat, sin Ahiludov, bio je dvorski savetnik*. 16 Sadok, sin Ahituvov, i Avimeleh, sin Avijatarov, bili su sveštenici. Šavša je bio pisar†. 17 Venaja, sin Jodajev, je bio nad Herećanima i Felećanima, a Davidovi sinovi su bili prvi do cara.
* 18:15 Doslovno: onaj koji se seća, ili podseća. Moguće je da izraz mazkir u jevrejskom označava dvorskog zapisničara. † 18:16 Osoba koja je vodila carsku prepisku.