19
Reč protiv Egipta
1 Proroštvo protiv Egipta.
Evo, Gospod jaše na laku oblaku,
i u Egipat stiže.
Drhću pred njim egipatski idoli,
Egipćanima srce u grudima obamire.
2 „Podbošću Egipćane protiv Egipćana,
i čovek će se boriti protiv brata svojega,
i čovek protiv druga svojega,
grad protiv grada,
carstvo protiv carstva.
3 Egipat će klonuti duhom.
Ja ću sprečiti njegove namere,
te će tražiti kod idola i kod vračara,
kod prizivača duhova i kod vidovnjaka.
4 Egipćane ću ja predati
u ruke okrutnom gospodaru;
car žestoki nad njima će vladati
– govori Gospodar Gospod nad vojskama.“
5 Iz reke će ispariti vode,
korita će rečna presahnuti i presušiti,
6 usmrdeće se prokopi,
sahnuće rukavci egipatski i presušiće.
Uvenuće trska i rogoz.
7 Livade kraj Nila, kraj ušća Nila,
i svi usevi kraj Nila usahnuće;
biće odbačeni i neće ih više biti.
8 I tugovaće ribari,
i jadikovaće koji bacaju u Nil udicu,
i biće uplakani koji mreže po vodi bacaju.
9 I postideće se koji obrađuju lan,
vlačari i tkači platna beloga.
10 Srušene su ustave njegove,
rastužiće se koji grade za platu.
11 Ah, glavari soanski su ludaci,
mudri savetnici faraonovi savetuju glupavo.
Kako to govorite faraonu:
„Učenik sam mudrih ljudi,
učenik sam drevnih careva.“?
12 Gde li su ti tvoji mudraci?
Neka ti dojave i neka obznane:
Šta je Gospod nad vojskama
za Egipat naumio?
13 Glavari soanski su ludi,
prevariše se knezovi nofski,
oni zavode Egipat,
njegove plemenske uglednike.
14 Gospod je u njih ulio duha zabune,
te Egipat smućuju
u svemu što on čini,
jer se tetura kao pijanica kad povraća.
15 Više neće biti u Egiptu rada,
bilo da ga čini glava ili rep,
bilo palma ili sita.
Egipat i Asirija dolaze Bogu
16 U dan onaj Egipćani će biti kao žene, drhtaće i strepeće kad Gospod nad vojskama na njih rukom zamahne, kojom on maše nad njima. 17 Tle judejsko na užas Egiptu će biti; bojaće se ko god mu ga pomene, zbog namere što je Gospod nad vojskama za Egipat naumio.
18 U dan onaj biće u zemlji egipatskoj pet gradova gde će se jezikom hananskim govoriti i gde će se Gospodu nad vojskama zaklinjati; „grad Aheres*“ reći će za jednoga.
19 U dan onaj biće žrtvenik Gospodnji usred zemlje egipatske, i stub posvećen Gospodu blizu granice njegove. 20 I biće znak i svedočanstvo za Gospoda nad vojskama u zemlji egipatskoj: kad protiv tlačitelja prizovu Gospoda, on će im poslati spasitelja i vojskovođu – izbavitelja. 21 I Gospod će sebe obznaniti Egipćanima, i Egipćani će poznati Gospoda u dan onaj, i služiće mu žrtvama i prinosima, zavetovaće Gospodu zavete i izvršavaće. 22 Gospod će Egipćane udariti teško, ali će ih isceliti; i oni će se Gospodu obratiti, i on će ih uslišiti i izlečiti.
23 U dan onaj drum će biti od Egipta do Asirije: Asirci će dolaziti u Egipat i Egipćani u Asiriju. Egipćani i Asirci služiće Gospodu. 24 U dan onaj Izrailj će biti treći sa Egiptom i Asirijom, da budu blagoslov usred zemlje. 25 Blagosloviće ih Gospod nad vojskama:
„Neka je blagosloven – govoriće se –
moj narod egipatski,
i delo ruku mojih, Asirija,
i dostojanje moje, Izrailj.“
* 19:18 Heliopolis–grad Sunca.