3
Čovek se ne opravdava Zakonom nego verom
1 O, nerazumni Galati, ko vas je opčinio? Pa pred vašim očima je Isus Hristos naslikan kao razapeti! 2 Hteo bih samo da znam ovo: jeste li primili Duha vršenjem Zakona ili time što ste poverovali u ono što ste čuli? 3 Zar ste toliko nerazumni? Počeli ste Duhom, a sad završavate telesnošću. 4 Zar ste uzalud toliko toga iskusili? Osim ako to nije bilo uzalud. 5 Zar Bog koji vam daje Duha i čini čudesa među vama, čini to zbog toga što vršite Zakon ili zato što ste poverovali u ono što ste čuli?
6 Isto tako je i Avraham „poverovao Bogu, pa mu je to uračunato u pravednost.“ 7 Znajte, dakle, da su oni koji veruju Avrahamovo potomstvo.
8 Pismo je, evo, predvidelo da će Bog verom učiniti pravednima neznabošce. Bog je, naime, unapred objavio Avrahamu: „Po tebi će biti blagosloveni svi narodi.“ 9 I kao što je Avraham poverovao, te primio blagoslov, tako i oni koji veruju primaju blagoslov.
10 Jer, oni koji se oslanjaju na vršenje odredbi Zakona – pod kletvom su. U Pismu je napisano: „Proklet bio svaki koji ne bude ispunjavao sve što je napisano u knjizi Zakona, i vršio ih.“ 11 Dakle, jasno je da vršenjem Zakona niko ne može postati pravedan pred Bogom, jer, „Pravednik će živeti od vere.“ 12 A Zakon nema ništa zajedničko sa verom, jer, „Ko ih vrši, po njima će steći život.“
13 Međutim, Hristos nas je otkupio od kletve Zakona, uzevši na sebe kletvu radi nas. Napisano je, naime: „Proklet svako ko je obešen o drvo.“ 14 To je učinio da bi mnogobošci primili Avrahamov blagoslov posredstvom Hrista Isusa, te da verom primimo obećanje Duha.
Uloga Zakona
15 Braćo, dajem vam primer iz ljudskog iskustva; kad neko ostavi punopravni testament, niko ne može da ga poništi, niti da mu doda nešto. 16 Bog je, dakle, dao obećanja Avrahamu i njegovom potomstvu. Ne kaže „i potomcima“, u množini, nego u jednini: „tvome potomstvu“, a to je Hristos. 17 Time želim da kažem sledeće: Bog je sklopio savez sa Avrahamom, ali Zakon koji je došao četiri stotine trideset godina nakon toga ne poništava taj savez, niti ukida njegova obećanja. 18 Jer, ako se nasledstvo stiče vršenjem Zakona, onda više ne potiče od obećanja. Ali Bog je dao nasledstvo Avrahamu na osnovu obećanja.
19 Čemu onda služi Zakon? Pridodan je da pokaže šta je prestup, dok ne dođe Avrahamov potomak kome je obećanje dano, i uveden posredstvom anđela preko posrednika. 20 Međutim, posrednika nema gde je samo jedan, a Bog je jedan.
21 Protivi li se, dakle, Zakon Božijim obećanjima? Nikako! Jer ako je Zakon, koji je dan, bio u stanju da donese život, onda bi pravednost dolazila od Zakona. 22 Ali Pismo je proglasilo sve ljude grešnicima, da se na osnovu vere u Isusa Hrista da ono što je obećano onima koji veruju.
23 Pre nego što je došla vera, Zakon nas je čuvao kao zatvorenike za veru koja je imala da se objavi. 24 Tako je Zakon postao naš odgojitelj za Hrista, da bismo verom stekli pravednost pred Bogom. 25 Ali, pošto je nastupila vera, nismo više pod stegom odgojitelja.
26 Stoga ste svi deca Božija posredstvom vere u Hrista Isusa. 27 Jer, svi vi koji ste se u Hrista krstili, u Hrista ste se obukli. 28 Zato nema više ni Jevrejina ni Grka, ni roba ni slobodnoga, nema više ni muško ni žensko, jer ste svi jedno u Hristu Isusu. 29 Ako, dakle, pripadate Hristu, onda ste Avrahamovo potomstvo, naslednici po obećanju.