14
David utvrđuje svoju vladavinu
1 A Hiram, tirski car, je poslao Davidu glasnike i kedrovog drveta, zidare i drvodelje, da mu sagrade dvorac.
2 Tada je David uvideo da ga je Gospod postavio za cara nad Izrailjem i da je visoko uzdigao njegovo carstvo radi svog naroda Izrailja.
3 David je uzeo sebi još žena u Jerusalimu, koje su rodile Davidu još sinova i ćerki. 4 Ovo su imena onih koji su mu se rodili u Jerusalimu: Samuja, Sovav, Natan, Solomon, 5 Jevar, Elisuja, Elfalet, 6 Noga, Nefeg, Jafija, 7 Elisama, Velijada i Elifelet.
David poražava Filistejce
8 Kad su Filistejci čuli da je David pomazan za cara nad Izrailjem, svi su krenuli gore da traže Davida. Ali David je to čuo, pa je izašao pred njih. 9 Filistejci dođu i izvrše napad u refaimskoj dolini.
10 Tada David zapita Boga: „Da li da napadnem Filistejce? Hoćeš li ih predati u moje ruke?“ Gospod odgovori Davidu:
„Napadni ih, jer ću ih predati u tvoje ruke.“
11 David dođe u Val-Faresim i porazi ih tamo. Tada je rekao: „Bog je prodro kroz moje neprijatelje mojom rukom, kao što prodire voda.“ Zato se to mesto prozvalo Val-Faresim.
12 Filistejci su tamo ostavili svoje bogove, a David je zapovedio da ih spale.
13 Ali Filistejci ponovo izvrše napad u dolini. 14 David upita Boga, i on mu odgovori: „Ne idi gore, nego idi okolo, iza njih i navali na njih kod balzamovih stabala. 15 Kad začuješ zvuk koraka s vrha balzamovih stabala, kreni u bitku, jer će Bog izaći pred tobom da udari na filistejski tabor.“
16 David učini kako mu je Bog zapovedio, i potuče filistejski tabor od Gavaona do Gezera.
17 Tako se Davidovo ime pročulo po svoj zemlji, a Gospod je uneo strah među sve narode.