Psalam 21
Horovođi. Psalam Davidov.
1 Gospode, po tvojoj se snazi car veseli,
kako se mnogo raduje tvome spasenju!
2 Dao si mu što mu srce želi,
prošnju njegovu nisi odbio.
Sela
3 Jer susreo si ga dobrim blagoslovima,
na glavu mu stavio krunu od suvoga zlata.
4 Život je od tebe tražio i život si mu dao;
duge dane zauvek i doveka.
5 Velika je tvoja slava u tvome spasenju,
podario si mu sjaj i veličanstvo,
6 Jer ti mu podari blagoslove doveka,
dao mu da se veseli u radosti tvog lica.
7 Jer car se uzda u Gospoda,
i milošću se Svevišnjega neće uzdrmati.
8 Ruka će ti naći sve tvoje dušmane,
desnica ti naći one što te mrze.
9 Učinićeš da budu kao peć ognjena kad se pojaviš,
Gospod će ih progutati u svome gnevu,
oganj proždraće ih.
10 Istrebićeš im potomke sa zemlje,
i seme njihovo među potomcima ljudi.
11 Jer zlo su naumili protiv tebe,
zaveru skovaše, alʼ neće im uspeti,
12 jer ti ćeš ih u beg naterati,
kad im strelu uperiš u lice.
13 Uzvisi se, Gospode, u svojoj sili!
A mi ćemo pevati i slaviti tvoju snagu.