Psalam 118
1 Hvalite Gospoda jer je dobar,
jer je milost njegova doveka!
2 Nek Izrailj kaže:
„Jer je milost njegova doveka!“
3 Neka dom Aronov kaže:
„Jer je milost njegova doveka!“
4 Neka kažu oni koji strepe od Gospoda:
„Jer je milost njegova doveka!“
5 U teskobi Gospoda sam zvao;
čuo me je Gospod,
izveo me na prostrano mesto.
6 Gospod je na mojoj strani, neću se bojati;
šta mi može učiniti čovek?
7 Gospod je na mojoj strani,
među mojim pomagačima;
ja ću samo da likujem
nad onima što me mrze.
8 Bolje je u Gospodu utočište naći,
nego u čoveku oslonac pronaći.
9 Bolje je u Gospodu utočište naći,
nego u plemićima oslonac pronaći.
10 Svi narodi opkoliše mene,
ali sam ih potisnuo u ime Gospodnje.
11 Opkoliše me, baš me okružiše,
ali sam ih potisnuo u ime Gospodnje.
12 Prekriše me kao pčele,
alʼ zgasnuše ko plamen u trnju,
jer baš sam ih potisnuo u ime Gospodnje.
13 Divlje su me gurnuli da padnem,
ali mi je Gospod pomogao.
14 Gospod je moja sila i pesma,
on mi je spasenje!
15 Povik klicanja i spasenja
u šatoru je pravednika,
silna je na delu desnica Gospodnja.
16 Podigla se desnica Gospodnja!
Silna je na delu desnica Gospodnja!
17 Ja umreti neću, živeću
dela Gospodnja da objavim.
18 A korio me je Gospod, baš me je korio;
ali smrti predao me nije.
19 Vrata pravednosti otvorite meni,
da kroz njih prođem i hvalim Gospoda!
20 To su vrata Gospodnja,
pravedni će kroz njih proći.
21 Hvaliću te, jer si mi se odazvao,
jer si meni Spasitelj postao!
22 Kamen što su zidari odbacili,
postade kamen ugaoni.
23 Od Gospoda ovo beše
i to je divno u našim očima.
24 Ovo je dan sazdan od Gospoda;
radujmo se i kličimo u njemu!
25 O, Gospode, vapimo ti, spasi!
O, Gospode, vapimo ti, uspeh daj nam!
26 Blagosloven onaj koji dolazi u ime Gospodnje!
Blagosiljamo vas iz Doma Gospodnjeg!
27 Gospod je Bog,
nas je obasjao.
Žrtvu prazničnu konopcima zavežite
za rogove žrtvenika.
28 Bog moj ti si, tebe ću da hvalim;
o, moj Bože, tebe da veličam!
29 Hvalite Gospoda jer je dobar,
jer je milost njegova doveka!