Psalam 20
Horovođi. Psalam Davidov.
1 Neka te Gospod usliši u dan nevolje,
neka te ime Boga Jakovljevog štiti.
2 Neka ti pošalje pomoć iz Svetinje,
sa Siona neka te podupre.
3 Neka se seti svih tvojih prinosa,
i svespalnicu tvoju neka primi.
Sela
4 Neka ti da što ti srce hoće,
i svaku zamisao tvoju neka ispuni.
5 A mi ćemo klicati radi tvog spasenja,
i u ime Boga našega dizati zastave.
Neka Gospod ispuni sve tvoje molbe.
6 Sada znam da Gospod spasava svoga pomazanika,
i uslišava ga sa svog svetog neba,
silnim spasenjem svoje desnice.
7 Jedni se hvale kolima, drugi konjima,
a mi imenom Gospoda, Boga našega.
8 Oni posrću i padaju,
mi se dižemo i stojimo.
9 Gospode, spasi cara,
usliši nas kad te prizovemo!