15
Kovčeg saveza donose u Jerusalim
1 Pošto je sazidao sebi kuće u gradu Davidovom, David je pripremio mesto za Kovčeg Božiji i razapeo šator za njega. 2 Tada je David rekao: „Kovčeg Božiji ne sme niko drugi da nosi, osim Levita, jer je njih Gospod izabrao da nose Kovčeg Gospodnji i da mu služe zauvek.“
3 David je okupio sav Izrailj u Jerusalimu da prenesu Kovčeg Gospodnji na njegovo mesto koje je pripremio za njega. 4 David je sabrao i potomke Aronove i Levite:
5 Od Katovih sinova: Urila glavara i stotinu dvadesetoro njegove braće.
6 Od Merarijevih sinova: glavara Asaju i dve stotine dvadesetoro njegove braće.
7 Od Girsamovih sinova: glavara Joila i stotinu tridesetoro njegove braće.
8 Od Elisafanovih sinova: glavara Semaju i dve stotine njegove braće.
9 Od Hevronovih sinova: glavara Elila i osamdesetoro njegove braće.
10 Od Ozilovih sinova: glavara Aminadava i stotinu dvanaestoro njegove braće.
11 David je, zatim, pozvao sveštenike Sadoka i Avijatara, i Levite Urila, Asaju, Joila, Semaju, Elila i Aminadava. 12 Rekao im je: „Vi ste glavari levitskih rodova; posvetite se, vi i vaša braća, i prenesite Kovčeg Gospoda, Boga Izrailjevog, na mesto koje sam mu pripremio. 13 Prvi put ga niste nosili i zato nas je Gospod udario, jer mu nismo pristupili kako je trebalo.“
14 Tako su se sveštenici i Leviti posvetili da prenesu Kovčeg Gospoda, Boga Izrailjevog. 15 Leviti su nosili Kovčeg Božiji na svojim ramenima, o drškama, kao što je zapovedio Mojsije po reči Gospodnjoj.
16 David je rekao levitskim knezovima da između svoje braće postave pevače s muzičkim instrumentima, s harfama, lirama i cimbalima, da pevaju glasno i radosno.
17 Tako su Leviti postavili Emana, Joilovog sina; od njegove braće Asafa, Varahijinog sina; a od njihove braće Merarijevih sinova, Etana, Kušajinog sina; 18 i s njima njihovu braću drugog reda: Zahariju, Vena, Jazila, Semiramota, Jehila, Unija, Elijava, Venaju, Masiju, Matatiju, Elifela, Mikneju, i vratare Ovid-Edoma i Jeiela.
19 Pevači Eman i Asaf i Etan su udarali u bronzane cimbale, 20 a Zaharija, Ozilo, Semiramot, Jehilo, Unije, Elijav, Masija i Venaja su svirali liru po alamotu*. 21 Matatija, Elifel, Mikneja, Ovid-Edom, Jeiel i Azazija su vodili na citrama po šeminitu†. 22 Henanija je Levitima bio vođa pevanja, jer je bio vešt u tome.
23 Varahija i Elkana su bili vratari kod Kovčega. 24 Sveštenici Sevanija, Josafat, Natanailo, Amasaj, Zaharija, Venaja i Eliezer, su trubili u trube pred Kovčegom Božijim. Ovid-Edom i Jehija su takođe bili vratari kod Kovčega.
25 I tako su David, izrailjske starešine i zapovednici jedinica od hiljadu s veseljem išli da prenesu Kovčeg saveza Gospodnjeg iz kuće Ovid-Edoma. 26 I kako je Bog pomagao Levitima koji su nosili Kovčeg saveza Gospodnjeg, žrtvovali su sedam junaca i sedam ovnova. 27 David je bio odeven u odoru od finog lana, a tako i svi Leviti koji su nosili Kovčeg, pevači i Henanija, horovođa među pevačima. David je nosio i laneni efod. 28 Sav je Izrailj nosio Kovčeg saveza Gospodnjeg uz klicanje i uz zvuke rogova, truba i cimbala, i uz svirku lira i harfi.
29 Kad je Kovčeg saveza Gospodnjeg došao u Davidov grad, Mihala, Saulova ćerka, je pogledala dole s prozora. Videvši cara Davida kako skače i veseli se, prezrela ga je u srcu.
* 15:20 Ne zna se tačno značenje jevrejske reči. Alamot može da označava napev, način izvođenja melodije, ili visoko pevanje kao sopran. † 15:21 Poput alamota, i ovo je reč nejasnog značenja, ali se najverovatnije radi o muzičkom pojmu.