21
Udovičin dar
1 Isus je pogledao oko sebe i video kako bogati ubacuju u hramsku blagajnu svoje novčane priloge. 2 Video je i neku siromašnu udovicu kako ubacuje onamo dva mala bakarna novčića, 3 pa je rekao: „Zaista vam kažem da je ova siromašna udovica priložila više nego svi drugi. 4 Jer su svi dali priloge od svog izobilja, a ona je od svoje neimaštine stavila sve što je imala za život.“
Proroštvo o razorenju hrama
5 Neki Isusovi učenici su razgovarali o hramu, kako ga krasi divno kamenje i zavetni darovi. Isus na to reče: 6 „Doći će dani kada neće ostati ni kamen na kamenu, koji se neće porušiti.“
Nevolje i progonstvo
7 Oni upitaše: „Učitelju, kada će se, onda, ovo dogoditi i šta će biti znak da će se to dogoditi?“ 8 Isus odgovori: „Pazite da vas ko ne zavede! Mnogi će doći u moje ime govoreći: ’Ja sam taj!’ i: ’Nastupilo je vreme!’ Ne idite za njima! 9 A kada čujete o ratovima i bunama, ne plašite se, jer to mora prvo da se dogodi. Ipak, neće odmah doći kraj.“
10 Isus nastavi: „Podići će se narod na narod i carstvo na carstvo; 11 biće velikih zemljotresa, i gladi i pošasti po različitim mestima. Biće i zastrašujućih viđenja, te velikih znakova s neba.
12 Ali, pre svega toga, zatvaraće vas i goniti, i predavati u sinagoge i tamnice. Odvodiće vas pred careve i namesnike zbog mog imena. 13 To će vam biti prilika da svedočite. 14 A vi dobro upamtite: ne pripremajte se unapred kako ćete se braniti! 15 Jer ja ću vam dati reči i mudrost kojoj vaši protivnici neće moći da se suprotstave niti da protivreče. 16 Predavaće vas roditelji i braća, rođaci i prijatelji, a neke od vas će ubiti. 17 Svi će vas mrzeti radi mog imena. 18 Ipak, nećete izgubiti ni dlaku s glave. 19 Istrajte, pa ćete tako steći život.
Razorenje Jerusalima
20 Kada vidite da je vojska opkolila Jerusalim, znajte da se primakao čas njegovog opustošenja. 21 Tada stanovnici Judeje neka beže u brda. Oni koji budu u gradu neka ga napuste, a koji se nađu izvan grada neka se ne vraćaju u njega. 22 Jer ovo su dani Božije kazne, kada će se ispuniti sve što je zapisano u Svetom pismu. 23 Jao trudnicama i dojiljama u te dane! Nastupiće velika nevolja na zemlji i gnev Božiji nad ovim narodom. 24 Pobiće ih mačem i odvesti u ropstvo po svim narodima. Mnogobošci će gaziti Jerusalim dok se ne navrši njihovo vreme.
Dolazak Sina Čovečijeg
25 Pojaviće se znaci na suncu, mesecu i zvezdama. Narodi na zemlji biće shrvani brigom i neizvesnošću zbog buke mora i huka talasa. 26 Ljudi će premirati od straha i iščekivanja zbog onog što će snaći svet, jer će se sile nebeske uzdrmati. 27 Tada će ugledati Sina Čovečijeg kako dolazi na oblaku sa silom i velikom slavom. 28 Kad ovo počne da se događa, ustanite i podignite svoje glave; bliži se čas vašeg izbavljenja.“
Pouka o smokvi
29 Isus im ispriča jednu priču: „Posmatrajte smokvu i ostala drveta. 30 Čim primetite da pupe, znate da je leto na pragu. 31 Tako i vi, kad vidite da se to dešava, znajte da je Carstvo Božije blizu.
32 Zaista vam kažem da ovaj naraštaj neće proći dok se sve ovo ne dogodi. 33 Nebo i zemlja će proći, ali moje reči neće proći.
Budite na oprezu!
34 Pazite da vam srca ne otupe od bančenja, pijanstva i briga za život. Inače će onaj dan doći iznenada i zateći vas nespremne, 35 kao zamka. Taj dan će doći na sve žitelje zemaljske. 36 Budite na oprezu i uvek se molite, da biste mogli da izbegnete sve ovo što će se dogoditi, i stanete pred Sina Čovečijeg.“
37 Isus je danju poučavao u hramu, a noću odlazio na Maslinsku goru da prenoći. 38 Sav narod je od ranog jutra dolazio k njemu u hram da ga sluša.