16
Završni pozdravi i uputstva
1 Preporučujem vam našu sestru Fivu, koja služi crkvi u Kenhreji. 2 Prihvatite je u Gospodu, onako kako priliči Božijem narodu. Pomozite joj u svemu što joj od vas bude zatrebalo, jer je ona bila pomoćnica mnogima, pa i meni samom.
3 Pozdravite Priskilu i Akilu, moje saradnike u Hristu Isusu, 4 koji su izložili opasnosti svoje živote zbog mene. I ne zahvaljujem im samo ja, već i sve crkve nekadašnjih neznabožaca.
5 Pozdravite takođe i crkvu koja se okuplja u njihovom domu.
Pozdravite mog voljenog Epeneta, koji je prvi iz Male Azije poverovao u Hrista.
6 Pozdravite Mariju, koja se mnogo trudila za vas.
7 Pozdravite Andronika i Junija, moje sunarodnike i drugove u sužanjstvu, koji su istaknuti među apostolima; oni su i pre mene poverovali u Hrista.
8 Pozdravite moga u Gospodu voljenoga Amplija.
9 Pozdravite i Urbana, mog saradnika u službi za Hrista, i mog voljenog Stahija.
10 Pozdravite Apelija, koji je okušan u službi za Hrista. Pozdravite i sve Aristovulove.
11 Pozdravite moga sunarodnika Irodiona.
Pozdravite i Narkisove koji veruju u Gospoda.
12 Pozdravite Trifenu i Trifozu koje se trude u Gospodu.
Pozdravite voljenu Persidu, koja se mnogo trudila u Gospodu.
13 Pozdravite Rufa, izabranog u Gospodu i majku njegovu i moju.
14 Pozdravite Asinkrita, Flegonta, Ermija, Patrova, Erma, i braću koja su sa njima.
15 Pozdravite još i Filologa i Juliju, Nireja i njegovu sestru, i Olimpa, i sve svete koji su sa njima.
16 Pozdravite jedni druge svetim poljupcem. Pozdravljaju vas sve Hristove crkve.
Završna uputstva
17 Molim vas, braćo, da obratite pažnju na one koji stvaraju razdore i daju povod grehu, protiveći se učenju kojim ste poučeni. Zato izbegavajte takve. 18 Takvi ljudi ne služe našem Gospodu Hristu, nego svome trbuhu, jer oni umilnim i laskavim rečima zavode srca bezazlenih. 19 Uostalom, vaša poslušnost svima je poznata. Zato se radujem zbog vas, ali hoću da budete mudri za dobro, a bezazleni za zlo. 20 A Bog, izvor mira, satrće ubrzo Satanu pod vašim nogama.
Milost Gospoda našega Isusa neka bude sa vama!
21 Pozdravlja vas Timotej, moj saradnik, kao i Lukije, Jason i Sosipatar, moji sunarodnici.
22 Pozdravljam vas u Gospodu ja, Tertije, koji sam pisao ovu poslanicu.
23 Pozdravlja vas Gaj, moj domaćin, u čijem domu se okuplja crkva.
Pozdravlja vas Erast, gradski blagajnik, i brat Kvart.
24 Milost Gospoda Isusa Hrista neka bude sa svima vama!
25 Neka je hvaljen onaj koji može da vas ojača saglasno mome propovedanju Radosne vesti o Isusu Hristu i saglasno sa otkrivenjem tajne koja je vekovima bila neobjavljena. 26 A sada je ta tajna po proročkim spisima otkrivena narodima po zapovesti večnoga Boga, da bi poslušali i poverovali. 27 Jedinom mudrom Bogu, po Isusu Hristu, nek je slava u sve vekove! Amin.