Psalam 86
Davidova molitva.
1 Svoje uho prigni, o, Gospode!
Usliši me, jer siromah
i nevoljnik ja sam.
2 Dušu moju ti sačuvaj, jer sam veran;
svoga slugu spasi,
jer ti si moj Bog u koga se uzdam.
3 Smiluj mi se, o, Gospode,
jer ti vapim od jutra do sutra!
4 Razgali dušu sluge svoga,
jer ja tebi, o, Gospode, dušu svoju dižem.
5 Ti si dobar, Gospode;
voljan si da praštaš,
milošću si bogat
za sve što te prizivaju.
6 O, Gospode, čuj molitvu moju!
Pokloni pažnju glasu moga preklinjanja.
7 Ja ću tebe zvati u danu moje nevolje
jer ti ćeš se odazvati.
8 Nema, Gospode, nikog poput tebe među bogovima,
ne postoje dela kao što su tvoja.
9 Svi narodi koje si stvorio će doći,
pred tobom se pokloniti, Gospode,
ime tvoje proslaviti.
10 Jer ti si velik,
čudesa ti tvoriš,
ti si Bog jedini.
11 Nauči me svome putu, Gospode,
da postupam po istini tvojoj,
da se srcem celim
tvog imena bojim.
12 I ja ću da te hvalim, Gospode, moj Bože,
srcem svojim celim!
Doveka ću da veličam ime tvoje.
13 Jer velika je milost tvoja prema meni,
jer si dušu moju izbavio
iz najdubljeg Sveta mrtvih.
14 Bože, protiv mene ustaju oholi;
moju dušu traže bezdušnici;
oni tebe nemaju pred sobom.
15 A ti si, Gospode, Bog milostiv i milosrdan,
spor na srdžbu, bogat milošću i istinom.
16 Na mene se osvrni,
milostiv mi budi;
svoju snagu podaj sluzi svome,
spasi sina sluškinje svoje.
17 Na meni pokaži znak dobrote,
pa nek vide oni što me mrze;
neka se zastide tebe, o, Gospode,
jer si mi pomogao i utešio me.