3
Leviti
1 Ovo su Aronovi i Mojsijevi rodoslovi, iz vremena kad je Gospod govorio Mojsiju na Sinajskoj gori.
2 Ovo su imena Aronovih sinova: prvenac Nadav, Avijud, Eleazar i Itamar. 3 To su imena Aronovih sinova koji su bili pomazani i uvedeni u svešteničku službu. 4 Međutim, Nadav i Avijud su poginuli pred Gospodom, kad su prineli tuđi oganj pred Gospodom u Sinajskoj pustinji. A pošto nisu imali sinova, svešteničku službu su obavljali Eleazar i Itamar, pod svojim ocem Aronom.
5 Gospod reče Mojsiju: 6 „Dovedi Levijevo pleme i postavi ga pred sveštenikom Aronom, pa neka mu služe. 7 Neka obavljaju dužnosti za njega i za svu zajednicu pred Šatorom od sastanka, dok služe u Prebivalištu. 8 Neka se staraju za sav nameštaj u Šatoru od sastanka, i brinu se za Izrailjce, dok služe u Prebivalištu. 9 Daj Levite Aronu i njegovim sinovima; oni su mu dodeljeni među Izrailjcima. 10 A Arona i njegove sinove postavi da vrše svoju svešteničku službu. Ako tuđinac pristupi, neka se pogubi.“
Leviti i prvenci Izrailja
11 Gospod reče Mojsiju: 12 „Ja sam, evo, uzeo Levite od Izrailjaca umesto svih prvenaca, koji su prvi plod utrobe među Izrailjcima. Leviti su moji! 13 Jer, moji su svi prvenci. Onoga dana kad sam pobio sve prvence u Egiptu, sebi sam posvetio svakog prvenca u Izrailju, i od ljudi i od stoke, da budu moji. Ja sam Gospod!“
14 Gospod reče Mojsiju u Sinajskoj pustinji: 15 „Popiši Levite prema njihovim otačkim domovima i rodovima; popiši svako muško od jednog meseca pa naviše.“ 16 Mojsije ih je popisao kako mu je bilo zapoveđeno po reči Gospodnjoj.
17 Ovo su bili Leviti po svojim imenima:
Girson, Kat i Merarije.
18 A ovo su imena Girsonovih sinova po njihovim rodovima:
Lovenije i Semaj.
19 Katovi sinovi po svojim rodovima su:
Amram, Isar, Hevron i Ozilo.
20 Merarijevi sinovi po svojim rodovima su:
Molija i Musije.
To su levitski rodovi po svojim otačkim domovima.
21 Od Girsona potiču Lovenijev rod i Semajev rod. To su Girsonovi rodovi.
22 Broj svih popisanih muškaraca, od mesec dana pa naviše, bio je sedam hiljada pet stotina.
23 Girsonovi rodovi su logorovali na zapadu, iza Prebivališta.
24 Knez otačkog doma Girsonovih rodova bio je Elisaf, sin Lailov.
25 Girsonovci su u Šatoru od sastanka bili zaduženi za Prebivalište, Šator i njegov pokrivač, i zavesu na ulazu od Šatora od sastanka; 26 dvorišne zastore, zavesu na ulazu od dvorišta oko Prebivališta i žrtvenika, i njegovu užad, i za svaku njihovu službu.
27 Od Kata potiče Amramov, Isarov, Hevronov i Ozilov rod. To su Katovi rodovi.
28 Ukupan broj svih muškaraca od jednog meseca pa naviše, bio je osam hiljada šest stotina.
Oni su se starali za Svetinju.
29 Katovi rodovi su logorovali s južne strane Prebivališta.
30 Knez Katovih otačkih domova bio je Elisafan, sin Ozilov.
31 Oni su se brinuli za Kovčeg, sto, svećnjak, žrtvenike, za posuđe u Svetinji koje se koristilo pored ovih, zavesu, i za svaku hramsku službu.
32 Vrhovni starešina nad Levitima bio je Eleazar, sin sveštenika Arona. On je nadgledao one koji su se brinuli za Svetinju.
33 Od Merarija potiče rod Molijev i rod Musijev. To su Merarijevi rodovi.
34 Broj svih popisanih muškaraca, od jednog meseca pa naviše, bio je šest hiljada dve stotine.
35 Knez otačkih domova u Merarijevim rodovima bio je Surilo, sin Avihejev.
Oni su logorovali sa severne strane Prebivališta.
36 Dužnost Merarijevih sinova bila je da se brinu za daske Prebivališta, za njegove prevornice, stubove, podnožja, za sve posuđe i za svaku njihovu službu, 37 kao i za stubove oko dvorišta, sa njihovim postoljima, kočićima i konopcima.
38 S prednje strane Prebivališta, pred Šatorom od sastanka s istoka, logorovali su Mojsije, Aron i njegovi sinovi.
Oni su vršili dužnosti u Svetilištu za Izrailjce.
Svaki tuđinac koji bi pristupio, imao je da se pogubi.
39 Svih popisanih Levita koje je, po Gospodnjoj naredbi, popisao Mojsije s Aronom prema njihovim rodovima, svih muškaraca od jednog meseca pa naviše, bilo je dvadeset dve hiljade.
40 Gospod reče Mojsiju: „Popiši sve muške prvence među Izrailjcima od jednog meseca pa naviše, i napravi spisak s njihovim imenima. 41 Levite uzmi za mene – Ja sam Gospod – umesto svih izrailjskih prvenaca, a levitsku stoku umesto sve prvine stoke Izrailjaca.“
42 Tako je Mojsije popisao sve izrailjske prvence, kao što mu je zapovedio Gospod. 43 Ukupan broj muških prvenaca po njihovim imenima, od jednog meseca pa naviše, bio je dvadeset dve hiljade dve stotine sedamdeset tri.
44 Gospod reče Mojsiju: 45 „Uzmi Levite umesto svih izrailjskih prvenaca i levitsku stoku umesto njihove stoke; neka Leviti pripadaju meni. Ja sam Gospod. 46 A za otkupnu cenu za onih dve stotine sedamdeset tri izrailjska prvenca, koliko ih ima više od Levita, 47 uzmi po pet šekela* po glavi prema hramskom šekelu (jedan šekel teži dvadeset gera†). 48 Otkupnu cenu za te što ih ima više daj Aronu i njegovim sinovima.“
49 Mojsije je uzeo novac od otkupnine za one kojih je bilo više od onih koje su Leviti otkupili. 50 Mojsije je od izrailjskih prvenaca primio hiljadu tri stotine šezdeset pet šekela‡ hramske mere. 51 Mojsije je po naredbi Gospodnjoj predao novac od otkupa Aronu i njegovim sinovima, baš kao što je Gospod zapovedio Mojsiju.
* 3:47 Oko 58 gr. † 3:47 Oko 12 gr. ‡ 3:50 Oko 16 kg.