Živeti u svetlu Hristovog povratka
3
Zahtev za molitvu
1 I na kraju, braćo, molite se za nas, da bi se reč Gospodnja brzo širila i proslavljala, baš kao i kod vas. 2 Isto tako, molite se da se izbavimo od opakih i zlih ljudi, jer nemaju svi vere. 3 Ali Gospod je veran; on će vas učvrstiti i sačuvati od Zloga. 4 A mi smo uvereni u Gospodu da činite ono što smo vam naložili i da ćete to i dalje činiti. 5 A Gospod neka usmeri vaša srca ka Božijoj ljubavi i Hristovoj postojanosti.
6 Nalažemo vam, braćo, u ime Gospoda Isusa Hrista, da se klonite svakog brata koji besposličari i ne sledi učenje koje ste primili od nas. 7 Vi, naime, sami znate da treba da se ugledate na nas, jer nismo nikad besposličarili kada smo bili među vama, 8 niti smo ikad jeli nečiji hleb badava, nego smo mukotrpno radili dan i noć da ne bismo bili na teretu nikome od vas. 9 I to ne zbog toga što ne bismo imali prava na to, već da bismo vam dali lični primer, da se ugledate na nas. 10 Dok smo još bili kod vas, dali smo vam ovu zapovest: „Onaj koji neće da radi, neka i ne jede!“
11 Čuli smo, naime, da neki od vas žive neuredno; ništa ne rade, nego besposličare i mešaju se u tuđe poslove. 12 Takvima zapovedamo i zaklinjemo ih u ime Gospoda Isusa Hrista: neka mirno rade i jedu svoj hleb. 13 A vama, braćo, neka ne dojadi činiti dobro.
14 Ako neko neće da se pokori ovome što iznosimo u poslanici, držite ga na oku. Nemojte se sa njim družiti, da bi se postideo. 15 Ipak, ne smatrajte ga neprijateljem, nego ga savetujte kao brata.
Završni pozdrav i blagoslov
16 Neka vam sam Gospod mira da mir u svako vreme i u svakom pogledu. Gospod sa svima vama!
17 Ja Pavle, ispisujem pozdrav svojom rukom, što je znak raspoznavanja u svakoj mojoj poslanici. Tako ja pišem.
18 Milost Gospoda našega Isusa Hrista sa svima vama! Amin.