12
Aron i Marija zavide Mojsiju
1 Marija i Aron su počeli da govore protiv Mojsija zbog kušanske žene koju je oženio; jer je uzeo za ženu Kušanku. 2 Rekli su: „Zar je Gospod govorio samo preko Mojsija? Nije li govorio i preko nas?“ Gospod je to čuo.
3 A Mojsije je bio veoma ponizan čovek, najponizniji čovek na zemlji.
4 Gospod odmah reče Mojsiju, Aronu i Mariji: „Dođite, vas troje, u Šator od sastanka!“ Njih troje odu. 5 Gospod siđe u stubu od oblaka, pa stade na ulaz od Šatora i pozva: „Arone i Marija!“ Oni stupe napred. 6 Gospod reče: „Čujte moje reči:
kad se među vama nađe prorok Gospodnji,
ja mu se objavljujem u viđenju
i govorim mu u snu.
7 Ali sa mojim slugom Mojsijem nije tako;
on je veran Bogu nad celim domom.
8 Ja mu progovaram licem u lice,
u zbilji, a ne u zagonetkama;
on gleda obličje Gospodnje.
Kako se, onda, ne bojite
da govorite protiv moga sluge Mojsija?“
9 Gospod planu svojim gnevom na njih i ode.
10 Kada se oblak podigao sa Šatora, a ono, Marija ogubavela, bela kao sneg. Aron se okrenuo prema Mariji, kad gle, ona gubava. 11 Tada Aron reče Mojsiju: „Molim te, moj gospodaru, nemoj nas kazniti za greh koji smo počinili u svojoj ludosti! 12 Ne daj da ona bude kao mrtvo dete, koje izađe iz majčine utrobe s već napola raspadnutim telom!“
13 Tada je Mojsije zavapio Gospodu i rekao: „O, Bože, molim te, isceli je!“
14 Gospod reče Mojsiju: „Da joj je otac pljunuo u lice, ne bi li nosila svoju sramotu sedam dana? Neka bude odvojena izvan tabora sedam dana, a onda neka opet bude priključena.“ 15 Tako je Marija bila odvojena izvan tabora sedam dana. Narod nije polazio dok Marija nije bila ponovo priključena.
16 Posle toga je narod otišao iz Asirota, i utaborio se u Faranskoj pustinji.