Psalam 15
Psalam Davidov.
1 Ko to sme, o, Gospode,
da prebiva u tvom šatoru,
i da živi na svetoj gori tvojoj?
2 Onaj koji hoda besprekorno,
i čini što pravda zahteva;
ko iz srca govori istinu,
3 i svoj jezik čuva od pakosti;
ko svom bližnjem ne čini zla,
niti ocrnjuje svoga bližnjega;
4 ko s prezirom gleda na opake,
a poštuje one što se boje Gospoda;
ko svoju zakletvu ne poriče
makar mu to i na zlo izašlo;
5 ko ne pozajmljuje novac s kamatom,
niti prima mito protiv nevinog.
Ko to čini, neće se poljuljati doveka.