46
Jakov odlazi u Egipat
1 Tako se Izrailj dao na put sa svom svojom imovinom. Kad je došao u Vir-Saveju, prineo je žrtve Bogu svoga oca, Isaka. 2 U noćnom viđenju, Bog zovnu Izrailja: „Jakove! Jakove!“
On se odazva: „Evo me!“
3 „Ja sam – reče – Bog tvoga oca. Ne boj se da siđeš u Egipat, jer ću tamo od tebe učiniti veliki narod. 4 Ja ću sići s tobom u Egipat i ja sam ću te vratiti ovamo; a Josif će ti svojom rukom sklopiti oči.“
5 Jakov ode iz Vir-Saveje. Izrailjevi sinovi smestiše svoga oca, Jakova, svoju decu i svoje žene u kola koja je faraon poslao da ga povezu. 6 Sa sobom povedu svoju stoku i svoja dobra što su ih stekli u hananskoj zemlji, pa dođu u Egipat, Jakov i sve njegovo potomstvo. 7 U Egipat je poveo svoje sinove, svoje unuke, svoje ćerke i ćerke svojih sinova, sve svoje potomstvo.
8 Ovo su imena Izrailjevih sinova koji su otišli za Egipat – Jakov i njegovi potomci:
Jakovljev prvenac Ruvim.
9 Ruvimovi sinovi:
Enoh, Faluj, Esron i Harmija.
10 Simeunovi sinovi su:
Jemuilo, Jamin, Aod, Jakin, Cohar i Saul, sin Hananke.
11 Levijevi sinovi su:
Girson, Kat i Merarije.
12 Judini sinovi su:
Ir, Avnan, Silom, Fares i Zara. Ir i Avnan su umrli u Hananu.
Faresovi sinovi su bili: Esron i Jemuilo.
13 Isaharovi sinovi su:
Tola, Fuva, Jov i Simron.
14 Sinovi Zavulonovi su:
Sared, Alon i Alilo.
15 To su sinovi koje je Lija rodila Jakovu u Padan-Aramu i ćerku Dinu. Ukupno trideset tri potomaka.
16 Gadovi sinovi su:
Sifjon, Agije, Sunije, Esvon, Irije, Arodije i Arilije.
17 Asirovi sinovi su:
Jemna, Jesva, Jesvija, Verija i njihova sestra Sera.
Verijini sinovi su:
Hever i Melhil.
18 To su potomci Zelfe koju je Lavan dao svojoj ćerki Liji. Ona je rodila Jakovu njih šesnaest.
19 Ovo su sinovi Jakovljeve žene Rahilje:
Josif i Venijamin. 20 Josifu su se u Egiptu rodili Manasija i Jefrem. Njih mu je rodila Aseneta, ćerka Poti-Fere, sveštenika iz Ona.
21 Venijaminovi sinovi su:
Vela, Veher, Asvil, Gira, Naman, Ihije, Ros, Mupim, Upim i Arad.
22 To su Rahiljini potomci koje je rodila Jakovu. Ukupno četrnaest duša.
23 Danov je sin Asom.
24 Neftalimovi sinovi su:
Jasil, Gunije, Jeser i Selim.
25 To su sinovi Vale koju je Lavan dao svojoj ćerki Rahilji. Ona je rodila Jakovu njih sedam.
26 Svih onih koji su sa Jakovom otišli u Egipat, onih koji od njega potiču, ne uključujući žene Jakovljevih sinova, bilo je šezdeset šest. 27 Josifu su se rodila dva sina u Egiptu. Dakle, svih duša u Jakovljevom domu bilo je sedamdeset.
28 Jakov je pred sobom poslao Josifu Judu da pokaže put do Gosena. Kad su stigli u gosenski kraj, 29 Josif upregne svoja kola, pa pođe u susret svome ocu, Izrailju, u Gosen. Kada se pojavio pred njim, obisnuo mu se oko vrata i dugo plakao.
30 Izrailj reče Josifu: „Sad mogu da umrem, jer sam video tvoje lice, te znam da si još živ!“
31 Tada Josif reče svojoj braći i domu svoga oca: „Ja ću sada otići i obavestiti faraona: ’Moja braća i dom moga oca, koji su bili u hananskoj zemlji, došli su k meni. 32 Oni su pastiri, bave se stočarstvom. Doterali su sa sobom sitnu i krupnu stoku, zajedno sa svim svojim imanjem.’ 33 Kad vas faraon pozove i upita: ’Čime se bavite?’, 34 vi recite: ’Tvoje sluge se bave stočarstvom od svoje mladosti pa sve do sad, isto kao i naši preci’, da biste mogli da se naselite u gosenskom kraju. Naime, Egipćanima su svi pastiri mrski.“