5
Jadikovka i poziv na pokajanje
1 Čujte ovu reč, naricaljku koju o vama iznosim, o, dome Izrailjev!
2 „Pala je devica izrailjska
i više ustati neće.
Napuštena je na svojoj zemlji
i nikoga nema da je podigne.“
3 Jer ovako kaže Gospod Bog:
„U gradu iz kog je otišla hiljada
ostaće njih stotinu,
iz kog je otišlo njih stotinu
ostaće desetoro domu izrailjskom.“
4 Jer ovako kaže Gospod domu izrailjskom:
„Tražite me i živećete!
5 Ne tražite Vetilj!
Ne idite u Galgal!
Ne prelazite u Vir-Saveju!
Jer, Galgal će sigurno u izgnanstvo,
a i Vetilj će avetinja postati.“
6 Tražite Gospoda i živećete,
da se ne bi obrušio kao oganj na dom Josifov
i spalio ga,
a niko ga ne gasi u Vetilju.
7 Vi u pelen pravdu izokrećete
i pravednost na tle obarate.
8 A on je stvorio Vlašiće i Orion,
pretvara mrak u jutro
i okreće dan u noć.
On doziva morske vode
i izliva ih po zemljinom licu.
Gospod je ime njegovo.
9 On sukne pustoš na moćnika
i pustoš će na utvrđenje doći.
10 A oni mrze onoga koji na vratima prekoreva,
gade se onoga koji čestito govori.
11 Zato što gazite ubogoga
i uzimate mu danak u žitu,
sagradili ste kuće od klesanog kamena
ali nećete prebivati u njima.
Nećete piti vino
vaših rodnih vinograda koje ste zasadili.
12 Jer ja znam mnoštvo vaših prestupa
i vaše mnogobrojne grehe.
Tlačite pravednika, mito uzimate,
na vratima ubogome pravdu izvrćete.
13 Zato mudar ćuti u ovom vremenu
jer je zlo vreme.
14 Dobro tražite, a ne zlo,
da živi budete,
da sa vama bude Gospod, Bog nad vojskama,
kako i kažete.
15 Zlo mrzite, a volite dobro,
na vratima pravdu zastupajte,
pa se možda Gospod, Bog nad vojskama,
smiluje ostatku Josifovom.
16 Zato ovako kaže Gospod, Bog nad vojskama, Gospod:
„Jadikovka je po svim trgovima
i ulicama svim: ’Jao! Jao!’
I zvaće ratara da žali,
da žale oni koji znaju naricaljku.
17 Jadikovaće po svim vinogradima,
jer posred tebe ja ću proći
– govori Gospod.“
Dan Gospodnji
18 Jao onima što priželjkuju
dan Gospodnji!
Šta će vama dan Gospodnji?
Tad je tama, a ne svetlo.
19 Kao čovek kad od lava beži,
a dočeka ga medved,
ili u kuću uđe
i ruku svoju na zid stavi
da ga ujede zmija.
20 Neće li dan Gospodnji biti tama, a ne svetlo
i pomrčina bez sjaja?
21 „Ja mrzim, ja prezirem vaše svetkovine!
Svetim saborima vašim ni da primirišem!
22 I ako mi prinosite svespalnice
i vaše žitne žrtve,
neću da ih prihvatim.
Ne obazirem se na žrtve mira
vaših utovljenih junaca.
23 Sklonite od mene buku svojih pesama
i melodiju harfi svojih.
Ne želim da ih čujem.
24 Neka pravda kao voda poteče
i pravednost kao potok nepresušni.
25 Meni li ste prinosili žitne žrtve
i prinose u pustinji četrdeset godina,
o, dome Izrailjev?!
26 Nosili ste svoje idole –
Sikuta, cara svoga
i Kijuna, zvezdu svojih bogova –
koje ste sebi načinili.
27 Izagnaću vas još dalje od Damaska,
kaže Gospod, a njegovo je ime Bog nad vojskama.“